text:
Maseseke aa Katolika | Bugwebenga bwaba Jesuiti, bwayubununwa!
Bapaizi Bana Katolika bali 38 Balazumina Makani aaya!
Kusumpula Cardinalo Jorge Bergoglio kuti abe Poopo Francis I akukkala cuuno cabusololi, eeco cakali cintu citanabwenwe alimwi catakali kulangilwa munyika yoonse. Cakali ciindi citaanzi mumusela wabantu boonse eelyo umwi akataa mbungano yaba Jesuiti naakasalwa kukkala cuuno cipati cabuleli mu Cikombelo ca Katolika caku Loma. Bunji bwabantu munyika bakasekelela, bamwi bakazuminizya buyo, bamwi tiibakabikkila maanu pe. Ooku kulimvwa kwabantu kwakatondezya ncobeni mbobatakubwene cintu cini citola busena aciimo cini cambungano yaba Jesuiti.
Imbungano yiitwa kuti Mbungano ya Jeesu, ilanganyigwa kuti ninkamu yabatumwa balaa lubomba kapati, alimwi ilizyibidwe kapati nkaambo kakuyaka zikolo; nokuba boobo eeyi nimbungano iisisikizya kucita zintu alimwi kanjaanji, yakatola cibeela cipati mukweendelezya zisi, mbungano ziindene, akunyonauna bantu baanyika. Baleli ba zisi, basololi, basicikolo nokuba Bakatolika lwabo beni aabo bazyi kabotu busofwaazi bucitwa ambungano eeyi iilaa nguzu kapati, bakatusiila zintu zilembedwe zinjaanji eezyo zitucenjezya ncobeni kutegwa bantu boonse bateelele.
Kutobela ansi aawa, kuli mulongo wazintu zyakaambwa abantu banjaanji. Bamwi bakatama kuti imbungano zyabo zini nzyabudyabooli alimwi ziyakwidwe kutobelezya mukonzyanyo amilawo yabu Jesuiti. Bamwi bapa buyo kucenjezya. Bamwi bakapa kucenjezya, bakasweekelwa maumi aabo nibaacita boobo. Ayalo nkamu ya WLC ikulwaizya muntu uuli woonse kuti abambilile kabotu-kabotu kubala akuvwuntauzya makani aatobela ansi aawa.
“Muntu musongo ulateelela, alimwi ulayungizya luzyibo lwakwe;
muntu uuteelela ulakonzya kumvwa kulaigwa.”
(Tusimpi 1:5, KJV)
Ignatius waku Loyola (1491_1556, wakatalisya Mbungano ya Jeesu, alimwi wakali Silutwe Mutaanzi)
“Pele inga catujanya mpindu nokuba asyoonto buyo, kuti twasisikizya kabotu-kabotu, akutalisya kuzwangana akucimwa akataa bana babami abalombwana bapati, cakuti limwi basikila waawo mpobabulila limwi nguzu. Pele kufumbwa buyo kuti kwalibonya aanga bayanda kumvwana alimwi akubaa lukamantano, mpoonya aawo aswebo tweelede kutijaanina kuti tukaingane kulibonya kumbele kubaanga ndiswe twalesya mazwanga akuleta luumuno, nkaambo bamwi inga kabayootwiindila kumbele.”1
“Kumamanino, — Toonse atubaa bumpelenge bwakutasobanina kutegwa tweendelezye bana babami, balemekwa, ababetesi bali mubusena buli boonse, kutegwa balo bakonzye kutucitila mulimo kufumbwa ngotuyanda, nokuba kuti twabaambila kwaaba muntu wamukwasyi ookwabo abalongwenyina, kufumbwa buyo kuti twabaambila kuti eeco cilaa mpindu kuli ndiswe.”2
“Atubelesye nzila zyeelede kuti tuzyibe makani woonse akaletelezya kulwana akataa bantu, kutegwa swebo tukonzye kunjila akati akubalesya kulwana; nkaambo kwiinda munzila eeyo swebo inga katuyaa kutalika kuzyibana abalongwenyina babantu aabo amaseseke aabo, alimwi akubelesya bamwi mbocizyibene limwi kuti batalike kutubelekela.”3
“Cakufwambaana, kufumbwa buyo kuti umwi muntu uulela cisi wafwa, atubweze ntaamu yakuti umwi wa Mbungano yesu akafwambe kusika kuzyuli lyamuntu ooyo wafwa; pele eeci ceelede kucitwa munzila yakusisikizya akupelenga kapati cakuti kwiina uunga watuzyiba kuti tuyanda kunyanga muleli ooyo wafwa nguzu zyakwe . . . ”4
“Atubikke kumbali zyoonse nzyotuliyeeyela mumizeezo yesu akulibambila lyoonse kuti tuzumine mulawo ooyu wakwaamba kuti: Ime ndisyoma kuti eeco cintu cituba ncebwene cilasiya, kufumbwa buyo kuti Cikombelo citulela kacaamba boobo.”5
“Bana babami abamwi bantu balaa mpuwo kuli koonse nkobajanwa, beelede kunyonaunwa cakuti batalika kututeelela, kusikila limwi twabajatila cili mumyoyo yabo: kwiinda munzila eeyo, inga twavwuba bantu boonse akubapindula kuba mbuli zilengwa leza zyesu, alimwi kunyina naba omwe uunga wakazya nokuba kuzwangana a Mbungano yesu . . . Kumamanino, Imbungano yesu yeelede kukakatila kuti eeco cintu cicitike, mbwaanga yalo inga yatalika kuyandwa akulekelwa nguzu zya bana babami, nkabela aabo batayandi Mbungano yesu inga batalika kutuyoowa."6
Paolo Sarpi , (1552-1623, mwaalumi wakali ku Venetia, sicikolo, syaabupampu wazilengwa leza, mubambululi wacikombelo)
“Ba Jesuiti bali mbuli bulwazi bulibonya antangalala, bulwazi buyambukila nyika yoonse . . . Kuzwa muzikolo zyaba Jesuiti, kunyina sicikolo uutuminwa kuyooteelela akulemeka wisi pe, nokuba kubelekela cisi cokwabo, nokuba kulemekezya muleli wakwe.”7
“Kufumbwa musyobo wacitondwa ulajanwa akuliiba akati kabo. Kunyina mulandu, nokuba kutyola mulawo, nokuba mulandu wakusofwaazya cintu cisetekene, kujaya wisi, kucitana citondwa amucizyi wako, kujata akucita muntu cisaaza, nokuba kubejekezya, nokuba kwaatula mfulumende, zyoonse eezyo zyipedwe bulemu bwiindene akataa mbungano yabo.”8
Mutio Vitelleschi (1562-1645, Silutwe Mupati wa Mbungano ya Jeesu wa Cisambomwe)
“Eelyo baleli bacisi cimwi nobakumbila umwi akataa ndiswe tobaJesuiti kuti ayingule mubuzyo waciiyo cimwi, ooyo mu Jesuiti uubuzyigwa weelede kuleta kaambo aako ku Mupati wakwe, walo uunga waleta makani woonse kunembo lyaba Jesuiti banjaanji kuti babandike twaambo. Bwiinguzi bujanwa akukosozya kaambo aawo, bweelede kupegwa mu Jesuiti ooyo wakabuzyidwe kutaanguna kuti akaambile Musololi wakamubuzyide.”9
Mupaizi Antoine Arnauld (1612-1694)10
“Hena yebo ulayanda kusungilizya nkondo na, kuvwundausya bulwani mumapolitikisi aamfulumende, akuleta manyongwe aanyonyweeda limwi cisi cokwenu? Koita biyo ba Jesuiti kuti baboole bazyookkalile mucisi cokwenu . . . akubayakila zikolo zyeebeka aaba basicikombelo bayumya mitwe; akulekela bapaizi batakwe bulemu aaba kuti batalike kunyonauna akweendelezya bweende bwa Cisi.”11
Michelangelo Tamburini (1648-1730, Silutwe Mupati wa Kkumi acine wa Mbungano ya Jeesu)
“Amulange, kuzwa kuzyuli lyangu kuno, Ime nsyeendelezi buyo masi kusikila ku Paris, pele aku China, kuleka buyo ku China, pele akuzinguluka nyika yoonse, kakwiina muntu uuzyi kuti ndicicita buti eeco.”12
Pope Clement XIV (1705-1774)
Kainduluka kwaamba majwi aakaambwa a Poopo Clement XIV, eelyo naakabikka Mulawo Uudyaaminina Akuzimaanya Mbungano yaba Jesuiti (ooyu mulawo wapoopo mulawo mupati kwiinda cili coonse Poopo ncanga wasaina mumulawo):
“Twamanizya lino kubadyaaminina, pele Ime nsyeeteli nkaambo kakucita cintu eeco pe, nkaambo ndacicita nkemanide kulangaula akupima zintu zyoonse, alimwi nkaambo Ime ndayeeya kuti ncintu ciyandika kucitilwa cikombelo eeco. Kuti nicatakacitwa cintu eeci, Ime nindalizyi cino ciindi. Pele ooku kuzimaanya mbungano eeyi kuyoondeetela lufu lwangu.”13
Poope Clement XIV wakalibazyi kabotu mbobabede ba Jesuiti, alimwi wakali kulangila kufwa mumaanza aabo. Inzya wakaluleme ncobeni. Bakamubikkila musamu uujaya muli cakulya:
“ . . . umwi mukaintu mucete bakamucengelela, kuti alisisikizye, akunjila mumunzi wa Vaticani, mpoonya akuyoosomba Poopo inkuyu yakabikkidwe musamu uujaya. Clement XIV wakali kuyandisya kulya nkuyu, aboobo wakiilya nkuyu eeyo kakwiina kulelema. Mbweenya buzuba oobo wakalibonya kuti watalika kuciswa bulwazi bwalufu, alimwi akataa zintu zyakalibonya amubili wakwe, wakabaa mwida kubee wazembelwa akusoomona bulowa. Walo wakalizeeza cakufwaambaana akuzyiba mpeenya aawo kuti wakabikkilwa musamu, nkabela wakati: ‘Maawe mebo nobantu! Ime ndakalizyi kuti bayoondibikkila musamu; pele Ime nsyeekali kulangila kufwa munzila yakulelema yalunya boobu.’ Wakaciswa kwamyezi yongaye, kusikila wafwa; ‘maawe mucaangu,’ mbwaakaamba oobo Cormenin, ‘Awalo Bbishopo waku Pistoia, Scipio di’ Ricci, mujwa wa poopo ooyo wakakona cuuno ca asyisyanyina Silutwe mu Jesuiti Ricci, eeco ncintu ncobeni ncaakazuminizya kuti cakacitwa aaba Jesuiti.’ ”14
Pope Pius VII (1742-1824, poopo wakajokolosya Mbungano ya Jeesu)
Mukaindi kasyoonto buyo Poopo Pius VII naakaangululwa kuzwa muntolongo yokwa Napoleoni mu1814, walo wakafwamba kujokolosya Mbungano ya Jeesu akubikka Mulawo wabupoopo wakuti, Solicitudo omnium ecclesiarum [Mweendelezi wa Zikombelo zyoonse].
“ . . . kufumbwa muntu uusoleka kumwayaula [Mbungano ya Jeesu], uyooliletela bukali bwa leza singuzuzyoonse abukali bwa Baapositolo basetekene ba Petulo a Paulu.”15
John Adams (1735-1826, Muleli Wabili mucisi ca Amelika)
Mu 1816, John Adams wakalembela Thomas Jefferson (Muleli Watatu mucisi ca Amelika), lugwalo lujatikizya Mbungano ya Jeesu:
“Musela wangu waba Jesuiti tuulembedwe munzila yabulondo pe, pele ulikwabilidwe anguzu zya mfulumende zitakonzyi kubuzyililwa, eeci ncecintu cini cikatazya alimwi ciyoosya. Kujokolosya ba Jesuiti, nintaamu yakutaalukila kutozya kumusinze, kulunya, kukubula lusyomo, busyaacivwulemangu, alufu . . . Ime nsyekkomanini alimwi nsyeyandi kuti bakalibonye kabili Jesuiti. Kuti nikwali nkamu yabalombwana atalaa nyika aabo beelede kusingwa kuyoofwa lufu luteeli mumulilo uutamani, aabo mbalombwana basangene mu Mbungano yokwa Loyola eeyi.”16
“Hena inga tiitwasikilwa makunga aabo kabalisisikizya mbuli mwami wabantu bakkala musyokwe mbwakonzya kulisisa, kabalipeekezya kuyaka maanda, kusimba mabbuku, kuba balembi abeendelezi bazikolo? Kuti nikwali nkamu yabalombwana atalaa nyika eeyi aabo beelede kusingwa kuyoofwa lufu luteeli mumulilo uutamani, aabo mbalombwana bali mu Mbungano yokwa Loyola eeyi . . . swebo tulasinikizyigwa amfulumende yesu . . . kubapa mayubilo.”17
Napoleon Bonaparte (1769-1821; muleli waba Frenchi)
“Ba Jesuiti nimbungano yalumamba, kuleka kuba mbungano yabupaizi pe. Silutwe wabo mupati ngo mweendelezi walumamba, kutali buyo kuba wisi wa ganda mobakkkalila. Makanze eeni aambungano eeyi ngakulijanina: NGUZU. Nguzu zyakudyaaminina nyika yoonse, nguzu zyakunyonauna akweendelezya nyika kwiinda mumuntu omwe buyo. BuJesuiti mbusyaacivwulemwangu kubugaminina: alimwi aciindi comwe mpeenya, nkokutundulula akusampaulisya kupati ncobeni . . . Silutwe waba Jesuiti utaminina kuti walo ngo simalelo, uulilela, akulela atalaa basimalelo boonse. Kufumbwa nkobatambulwa ba Jesuiti, batalika kulisumpula kubaanga mbaasimalelo, kufumbwa muulo wakulomya kubona kuti eeco cacitigwa. Mbungano eeyi ilaa ciimo cakusinikizya muntu, aboobo nimbunga iilwana kufumbwa mfulumende iiluleme kutobela milawo. Kufumbwa ncobacita, kufumbwa mulandu ngobacita, nokuba kuti ulisofweede buti, akati kabo ooyo mulimo uulumbayizyigwa, kufumbwa buyo kuti ooyo mulandu wacitilwa kuleta mpindu ku Mbungano ya Jeesu, nanka kuti wazumizyigwa amalailile aa silutwe wabo kuti ucitigwe.”18
Adam Weishaupt (1748-1830, musongo uuyiide waba Jesuiti waku Germany alimwi wakatalisya Nkamu ya Illuminati)
“Inguzu zyabaabo baiminina Mbungano ya Jeesu zyakakonzya kulela cooko caku Bavaria. Basinkamu eeyi bakasisikizya kusala akuganta bantu beelede kusalwa busololi; aboobo yakalaa nguzu atalaa milawo ya mfulumende. Bweendelezi bwa bupaizi bwakacaala mumaanza aabo cakuti aalo maanda aabakatolika akacaazya buyo kulanganya nguzu zyabo. Kutegwa bazimaanye kufumbwa mpuwo ya Basikutongooka akuleta mayake aa Bukatolika bumaninide, bakatalika kweendelezya zikolo. Muumaanza aaba Jesuiti bunji bwazikolo zyaku Bavaria muzyakayakilwa, akweendelezyegwa.”19
Marquis de LaFayette (1757-1834; sikalumamba mutumwa wacisi caba Frenchi)
"Ime muzeezo wangu wini kuti, lwaanguluko lwacisi eeci – ca Amelika – lwanyonyoonwa kwiinda mubumpelenge bwa baJesuiti bapaizi ba Katolika baku Loma, nkaambo balo mbaasinkondoma bainda bucenjezu mukulwana lwaanguluko lwacisi abupaizi. Balo mbibakatalisya nkondo ZINJAANJI kucooko ca Bukuwa."20
Friedrich von Hardenberg (1772-1801, mwiiyi waku Germany)
“Kunyina pe mumusela wanyika woonse nikwakali Mbungano [mbuli, yaba Jesuiti] Awalo muleli wakaindi waci Loma kunyina naakalibambide boobu kulomya kuzwidilila kulela nyika yoonse pe.”21
André Marie Jean Jacques Dupin (1783-1865, muntu wacisi caba Frenchi)
“Ba Jesuiti ndicceba lilaantangalala, lilaa cijatilo cili kumunzi wa Loma pele mupeni walyo uubosya nkuuli kubusena kuli koonse, kuutalibonyi kusikila wakwisula kukosola.”22
Samuel Morse (1791-1872; muntu wakabamba luwaile lwakutumizya mabala muna Amelika)
“Mbaa Jesuiti aabo. Eeyi nimbungano yabalombwana, aabo bakadyaaminina nyika kwamyaka iili myaanda yobile, cakuti kunyina wakali kunga wabakoma, kabayoosya bantu boonse akupyopyonganya buumi bwabo; alimwi a Poopo lwakwe, uubeendelezya, mbwaanga balo mbatwanga bakwe, alimwi oobo mbobeelede kuba bwini nkaambo kacikonkezyo ca mbungano yabo, walo wakaanka kuyanda kubamwayaula. Tiibakalulamikwa nokuba boobo. Kwamyaka iili makumi osanwe, kusikila mpuwo ya Poopo abusyaacivwulemwangu naakataminina lugwasyo lwabo alimwi, kutegwa alesye manyongwe mulwaanguluko lwa Kulisalila Basololi, alimwi Poopo (Pius VII), wakabamba Mulimo wabupaizi, akubukulusya mbungano yaba Jesuiti munguzu zyabusofwaazi zyoonse. Kuzwa mucikonkezyo cabo ca ‘kuteelela Poopo Uulela atalaa boonse kakwiina kumamanya,” balo bakatalika kwiitwa kuti Mbaakapaso bokwa Poopo.
“Hena bantu baku Amelika baciyandika kwaambilwa kuti mbaani ba Jesuiti? . . . nimbungano yamaseseke, mbungano yaba Masoni, kabajisi mulimo wakuvwundumuna nkondo, akubaa ntenda ziindi zili cuulu kwiinda kaindi. Balo tabali buyo bapaizi babupaizi bomwe buyo pe; pele mbaasimakwebo, mbaasimilawo, mbalembi basimba akumwaya milumbe, alimwi mbalombwana beendelezya milimo mipati, kabatakwe cakulitondezya antangalala eeco cikonzya kubatondezya mbobabede bwini amulimo ngobacita (mucisi cino); nkobali akati kenu kufumbwa nkomukkede.
“Balo balakonzya kulitondezya kufumbwa ciimo ncobasalide, ciimo cabangele bamumuni, nokuba ciimo cababelesi bamusinze, kutegwa bakonzye kumanizya makanze ngobatumidwe kucita, kufumbwa mulimo ngopedwe kukutauka. Boonse mbantu bayiide, balibambide akulyaaba kujata mulimo kufumbwa ciindi, alimwi kufumbwa nkobatuminwa, akulaililwa asilutwe wambungano yabo, kabatakwe mukwasyi, mukowa, cisi, nokuba kubaa balongwenyina; alimwi kabaabide maumi aabo kumilimo yokwa Poopo waku Loma.”23
“Ino mbaani batumwa babwaamu aaba? Kanjaanji, ba Jesuiti, nimbungano yabupaizi iizyibidwe munyika kuti ilaa bumpelenge, kubbidilila zintu, akubulila limwi bulemu; nimbungano iiyiide nzila zyakubeja zyoonse cakuti nokuba muzisi zya Bukatolika, amu Italy amwalo, cakaba cintu citakkazyiki moyo kuti kabajanwa akataa bantu, aboobo bantu bakasala kuti imwaigwe nkamu eeyi.”24
Orestes Augustus Brownson (1803–1876, musongo waku New England, mukambausi, uunjizya milimo, alimwi mulembi wakasandukila ku Bukatolika)
“Kakwiina kudonaika, makanze ncobeni ookwa Poopo kuti akone cisi eeci [ca Amelika]. Mumakanze aakwe, ugwasyililwa aaba Jesuiti, alimwi abapaizi Bakatolika boonse. Kuti cikombelo ca Katolika casumpuka atalaa zyoonse mucisi cino, nkabela Basikutongooka boonse inga bamwailwa limwi.”25
Abraham Lincoln (1809-1865; 16th Muleli wacisi ca Amelika)
“Eeyi nkondo [Nkondo yacisi ca Amelika, 1860-1865] niyataalengelezyegwa kakwiina kugwasyililwa akusungilizyigwa abusofwaazi bwaba Jesuiti. Swebo tupa buyo mulandu kuli Poopo ooyo ngotubwene katila bulowa bwabana besu akusofwaazya nyika yesu abulowa bwabo butikaika. Nokuba kuti kwakali kwiimpana kupati akataa cooko ca Kunyika aca Kumusanza mucisi cesu, atalaa makani aabazike, pele kutali Jeff Davis nokuba umwi akataa balombwana basolweda mfulumende yesu nibakasola kulwana cooko ca Kunyika, kuti nibatakagwasyigwa acisyomyo caba Jesuiti, kabalisiside muciwa cakulwanina Lwaanguluko lwa Kusala basololi, mumali amulumamba lwa Bakatolika baku Loma, nokuba mulumamba lwacisi ca France, zyoonse zyakalaabwidwe kuli ndiswe kufumbwa kuti batulwana.”26
“Basikutongooka bacooko ca Kunyika aca Kumusanza nibaakamantana kuti bamwayawide limwi bapaizi aba Jesuiti, kuti nibakazyiba ncobeni aabo bapaizi, abanabutema babo, aabo basika munkomwe zyacisi cesu abuzuba, kabalipeekezya kukambauka bupaizi bwabo . . . kuti kunyina awumbi pele mbatumwa bokwa Poopo, Napoleon III, abamwi basyaacivwulemwangu bacooko ca Bukuwa, baboolela kuzyoopalanganya cisi cesu, akusungilizya bantu besu kulwana milawo yacisi, akunyonyoona zikolo zyesu, akutubambila kulelwa mulunya kuno mbweenya mbubakacita aku Ireland, ku Mexico, ku Spain, akuli koonse ooko bantu nkobayandisya kubaa lwaanguluko.”27
“ ‘Ime ndakkomana kubonana anduwe alimwi,’ mbwaakamba oobo: ‘wabona tee kayi balongwenyoko, ba Jesuiti tabaninga ndijaya. Pele nibakacicita ncobeni eeco eelyo Ime neekainda mumunzi wabo uuyandwa wa Baltimore, pele ndakabainda kunsaa maanu akubakopa mumakanze aabo, nkaambo ndakainda nkelisisikizya mawoola masyoonto kacitaninga sika eeco ciindi nibakali kundilangila kwiinda . . . ’
“ ‘Milimo mipya yakujaya bantu minjaanji ilamvwugwa abuzuba, kiisangene abujayi butaambiki, cakuti eeco cindiletela ciibalusyo cabujayi bwaacitika ku St. Bartholomew amu Makanze aakujaya bantu a Musyonga wa Ntobolo. Swebo tulimvwa kuti, mukuvwuntauzya mbabo, bamvwika kuti lyoonse batumwa aa simalelo omwe mucenjezu mumakani aabujayi, simalelo ooyo mbaa Jesuiti . . . ’
“ ‘Kuli makanze manjaanji aakasolwa kale kuti bandijaye mubuumi bwangu, alimwi maleele ncobeni kuti boonse bakaalilwa, nkaambo bunji bwabo bakatumidwe aa Bakatolika baku Loma bajayi ncobeni, aabo bakayiisyigwa mulimo wabo aba Jesuiti.’ ”28
“Ime ndilizyi kuti ba Jesuiti kunyina pe nobaluba nokuba kulekelela kuti wabacitila cibi. Pele muntu teelede kukombelela nzila njanga wafwa nokuba busena nkwanga waakufwida, kufumbwa buyo kuti wafwa kacita mulimo wabulemu”29
Charles Chiniquy (1809-1899, mupaizi waku Canada wakaleka Bukatolika)
“Kuzwa aawo, bapaizi ba Katolika, muluzyibo alwiiyo lwabo lweebeka, bakabungilila lumamba lwaku Ireland muminzi mipati yaku Amelika, alimwi bantu baku Amelika baloofweede ncobeni, kuti kabatakonzyi kubona kuti ikuti tiibacita cintu cimwi cilesya cintu eeco kucitika, oobo buzuba nobayoolelwa aba Jesuiti bulaafwi kusika, kabalelwa kuzwa kuganda lyeebeka lya White House ku Washington kusikila ku mutumwa uulaansi ncobeni mulumamba lwacisi cipati eeci.”30
Brigadier General Thomas M. Harris (1817-1906, sikalumamba musilisi mu Nkondo yacisi ca Amelika)
“Ciimo ca Busololi mu Cikombelo ca Katolika bukakonzyana nkamu yalumamba, poopo lwakwe kali ngo musololi . . . Poopo Uusiya ngo silutwe wankamu yaba Jesuiti, aboobo wiitwa kuti Mupati wa lumamba. Walo teendelezyi buyo nkamu yakwe, pele uleendelezya akunyonauna milazyo ya Cikombelo ca Katolika. Walo ne nguzu zikkede cuuno cisolweda Cikombelo . . . Kunyina muntu uucita ncaliyeeyela, nokuba kulubazu kulaale pe. Boonse beelede kuteelela akutobela malailile aabapatipati balaa nguzu, eeci ncecikonkezyo cakunjila mulimo wabupaizi, mucibeela camulimo cili coonse . . . .
“Inga kwalibonyaanga ba Jesuiti bakalaa muzeezo, kuzwa kumatalikilo aankondo [yacisi ca Amelika 1861-1865], kuti bajane ciindi cibotu [nkokuti., ciindi cakujaya] Basololi Ba [Abraham] Lincoln. Mulazyo wabo ngobayandisya ba Jesuiti [ngwa] kuyubilila akusisikizya kujaya muntu.”31
Fyodor Dostoyevsky (1821-1881; mulembi ulaa mpuwo waku Russia)
“BaJesuiti . . . ninkamu yalumamba yaku Loma iilwanina musololi atalaa nyika mumyaka yoonse iicizya, kiisolwedwa a Poopo silutwe mupaizi waku Loma kuti ngo Mwami . . . ngamakanze aabo aayo . . . Mbusa bwakuyandisya nguzu, buvwubi busofweede bwaanyika, kudyaaminina bantu boonse – mbuli kuvwuba cilengwa leza camusyokwe coonse munyika mpoonya balo kabali basimalelo – ncencico ncobayiminina cini eeco. Ambweni tabasyomi akusyoma muli Leza pe.”32
Margaret F. Cusack (1829-1899, 'nabutema wakasanduka waku Kenmare.') Kutegwa ubale zinjaanji zya Margaret F. Cusack, tyanka aawa ubale.
“Muzeezo mupati wa baJesuiti lyoonse wakali wakuswaanganya mizimo yoonse iipaililwa munyika [abulelo] bwaanyika, oomo . . . baJesuiti kabali baleli bapati. Cisi ca England lyoonse cakali cibaka ncobayandisya kuyakila malelo aabweendelezi bwabo. Aboobo, kufumbwa bulowa bwakatika, misyozi yakasweka, abugwebenga mucisi eeco, zyoonse zyakacitwa aaba Jesuiti. Tabaninga leka makanze aakoozyeka nyika kubulelo bwa Loma kwiinda mucisi ca England.”33
“Ikuti mu Jesuiti watandwa kubusena bumwi, walo talelemi kuyoolijanina busena bumbi. Ikuti cisi ca France camusulaika, kakwiina kaambo, mpoonya cisi ca England cilamutambika maanza akumutambula. Cisi ca Bukatolika ca Italy, inga camwiima bulemu mbwaakajisi naakali kukkala muŋanda iilaa mpuwo ku Gesu, pele cisi ca Amelika cilamutambula amaanza obile. MuJesuiti muJuuda wa Cikombelo ca Loma wiingaila; ulatobelwa amilandu yabaabo bakali kumuyanda aciindi cimwi, kusikila nibaamuzyiba mangwemba amumpelenge bwamicito yakwe.”34
Charles Haddon Spurgeon (1834-1892, Mukambausi mu Britishi uuzyibidwe kuti “Mwanaa Mwami akataa Bakambausi”)
“Basinkondoma bansiku tabakwe makani amaanu eesu kufumbwa kuti kabayeeyela kuti inga twaakubasyoma alimwi, kuzwa nitwaabona bugwebenga abukkulukku bwaba Jesuiti. Lino mpeenya buyo notubazyibya Bapaizi basilutwe aba Kkadinalo kuti tulizyi kale bumpelenge buli mumilimo yabo, alimwi kunyina cintu ncotunooyendelana antoomwe ambabo, cisi cesu inga caliiba andiswe antoomwe. Ncobeni, nokuba kuti bapozomoka kutwiita kuti tuli bazangi, pele eeco nocimvwika kuzwa kucikombelo cakalengelezya Buvwuntauzi Bwakusisikizya, aswebo tweelede kumwetamweta akoompolola kuti, ‘Taakwe luumuno mumunzi wa Loma,’ ooyo ngomulimo wini wakuliiba mumizeezo abupaizi bwabo.”35
Richard W. Thompson (1809-1900, Mulembi wa Lumamba lwa Mumaanzi, Cisi ca Amelika)
"[Ba Jesuiti] mbaasinkondonyina balwaanguluko lwa bantu bacisi abupaizi.
“[Silutwe wa Lumamba mu Jesuiti] uli abusena bwa Leza, alimwi uleelede kuteelelwa, nokuba kuti luumuno abukkale bwabantu lwanjila ntenda iili buti, nokuba kuti masi anjila manyongwe aali buti kuzwa akatikati kusikila mumbali. Imbungano ya BaJesuiti yeelede kwiinda kunsaa maanu aabantu akubeendelezya atalaa boonse, nokuba kuti kwaba muntu uutundulula boonse, nokuba kuti nyika yavwumbilwa tubeelabeela twabujayi ataalaa nyika yoonse!"36
“Balemekwa bantu ba ‘Lukamantano Lusetekene’ bakabunganya lumamba lupati, alimwi linolino bakakonkezya akukanza kudyaaminina kufumbwa bantu bazanga akuyanda kwaangulula mfulumende; [Pius VII] wakali kuyandisya kuzandula ba Jesuiti ambali, akubagwasyilila munguzu zyakwe, kuti bajate mulimo ooyo. Walo wakalizyi mbubakali kusyomeka ku milimo yabo, aboobo wakabalailila, mumulawo wakwe ngwaakaambilizya wa kuyakulula cikombelo, kuti balomye kulangisya 'malailile aabweende bwa milimo' aayo Loyola ngaakabamba kuti ube musemo wa mukowa wabo.”37
Luigi Desanctis (Musololi wa Buvwuntauzi wakaleka mulimo mumusela wa 19th)
“Zyoonse zintu eezi zipa kuti Wisi-Walumamba [ lwa baJesuiti] atalike kuyoogwa a Poopo abami baanyika… Muleli uutali mulongwenyina [abaJesuiti], nolilampa nolifwiimpa uyoolibonena bukali bwabo.”38
“Ino ninzi cini ncobakanza ba Jesuiti? Kweendelanya ambobaamba balo, bayandaula buyo bulemu bwiinda kweebeka bwa Leza; pele kuti walangisya mutwaambo tuzwa mukanwa lyabo, inga wajana kuti bazuunyene kuyandisya bweendelezi atalaa mulengalenga woonse balikke. Balo bakalibikka aciimo cakuti Poopo takonzyi kubagwisya, nkaambo Walo, kakwiina mbabo, takonzyi kulela, nkaambo Bukatolika bujatikizya mbabo. Balo bakalibikka aciimo cakuti balayandwa akataa bana babami akweendelezya manyongwe mumaanza aabo; nkabela munzila eeyi, muzina lyomwe nokuba limwi, mbambabo ncobeni balela nyika yoonse.”39
“Ooyo uuyeeya kuti ulibazyi ba Jesuiti nkaambo buyo kakubala mabbuku woonse aakalembwa aajatikizya akubbununa mbabo mumusela [wakkumi alusele] wakainda, ulicengedwe citaambiki. Bu Jesuiti bwa mazubaayo yakali nkondo iilutide kulwana Mulumbe mubotu amukowa wabantu; bu Jesuiti bwamazubaano mbulwazi buyambukila asyoonto-syoonto, bulisandaula, musamu uukola akujaya uunyugwa muzina lyakuti musamu wakusilisya.”40
G. B. Nicolini (Wakaleka Bukatolika ku Italy. Mu 1854, wakasimba makani aamusela waku Italy aa BuJesuiti.)
“ . . . kuzuminizya buyo eeco muJesuiti ncayelede kuba nokuba mbwalibonya kuti mbwabede ncobeni, inga webo walubizya citaambiki cinicini. Kuti watobezya ciimo ncalibonya muJesuiti nali mudolopo lya London, yebo inga toozyiba ciimo ca muJesuiti wini nali ku Loma. MuJesuiti muzoka uulya kweendeenda. Mugwebenga ku Spain, nguubamba milawo ku England, ngwamapolitikisi aakobelela cisi ku Paraguay, ngusikwiiya uutayandi bateendelani anguwe ku Loma, ngu simituni ku India, walo ulakonzya kulipeekezya kuba kufumbwa ncaayanda kulicengeezya kuti abe mubuntu bwakwe, kalicincauzya ciimo cakwe kakwiina kukatazyigwa, muziimo zyoonse zyaandaanya bantu. Walo ulakonzya kuba muntu uusindikila bamakaintu bayanda cisaaza abamakaintunyina akubasindikila kukulangilizya zisobano, akuyoolikuna makoko akucita zitondwa ambabo. Kalaa busyu bulangika bulemu, walo ulakonzya kukkala munsaa muntu uupaila mucikombelo, alimwi ulakonzya kwaalabana ansi kubukoko antoomwe acakolwa syaacivwulemwangu . Walo ulasama zikobela zyaandeene, ulaambaula milaka yoonse, ulizyi ziyanza zyabantu zyoonse, nkwali kubusena koonse pele kwiina kubusena nkwanga wazyibwa ncobeni – mpoonya muzintu zyoonse eezi, kweelede kulangikaanga (Maccu kaka, matusi mabyaabi aaya nobantu!), lyoonse ucitila bulemu kuli Leza – ad majorem Dei gloriam.”41
“Aabo basangene Mbungano ya Jeesu bali mutubunga tone — Bayiide, Babetesi bwagwasyilila, Basicikolo, a Basangana nkamu bupya. Kuli nkamu yamaseseke yasanu, iizyibidwe buyo ku Musololi weendelezya lumamba abamwi baJesuiti basyoonto basyomeka; eeyo ambweni kwiinda nkamu iili yoonse, njeyiinda kuyoosya akubaa nguzu zyamaseseke mumbungano yoonse. Eeyo nkamu isangenwe bantu bamilimo yaandeene, kuzwa kubeembezi bazikombelo kusikila kumuntu uusuma mabbusu . . . Aaba balijatikene mu mbungano pele tabakwe cikonkezyo cili coonse pe . . . mbantu bagwasyilila mumilimo . . . balo babeleka mulimo wakuyubilila akulangilizya zicitika akwaambila mbungano . . . alimwi balabeleka, kanjaanji kakwiina kubikkila maanu, mbuli zibelesyo azigwebenga zigwasyilila kucita manyongwe aakusisikizya. Wisi waba [Jesuiti] Francis Pellico . . . ulalyaamblila kuti ‘bunji bwabaabo basangene Mbungano, balaa makwebo aampindu zyamali, mbantu bacita bulozi42, alimwi balilyaabide kuumuna kuti zi nokuba kuti kwacitika nzi.’ ”43
“Kunyina cilembedwe mumusela wabantu cijatikizya mbungano yakaliko kwa myaanda yotatwe yamyaka kiitacincide nokuba kupindulwa munkondo zyakulwanya bantu, alimwi eeyo iicilaa mpuwo kapati akataa bantu amubweende bwamaumi aabo . . . ‘Mamanino ngaalulamika ncozicitikila zintu,’ aaka nkakaambyo nkobayandisya kwaamba; nkabela makanze aakwe, mbuli mbutwatondezya lino, nkubaa mbungano, alimwi akutumina ba Jesuiti kuti balibambile kucita kufumbwa mulandu.”44
“Lubono [lunjaanji lwa baJesuiti] lwakasiilwa mbabo kwiinda mukukona buvwubi bwa bantu bafumba bulamfu, aabo balaafwi kuya kumuya banji!”45
Francis Parkman (1823-1893, mulembi wamusela ku Amelika)
“BaJesuiti, kaindi acecino ciindi, mbaasinkondonyina ba milazyo atalaa nyika yoonse. Icikombelo ceelede kulela nyika; Poopo weelede kulela cikombelo; baJesuiti beelede kulela atalaa Poopo: mbombubo mbucaabede oobo alimwi mbwaacibede oobo makanze aa Mbungano ya Jeesu, aayo ngobajisi kakwiina kulekezya, pele buyo muziindi zisyoonto nibakaimpene a Mwiiminini wa Kristu.”46
Hector Macpherson (1851-1924, mulembi uutola milumbe uulaa mpuwo mu Scottishi)
“Yakalaa lunya Mbungano ya baJesuiti cakuti, kusikila mu 1860, yakatandwa kutandila ziindi zisika 70 kuzwa mumasi oomo mwakaba manyongwe nkaambo kabumpelenge bwamilimo yayo . . . Nokuba kuti kwakali kucenjezya atalaa Nyika kujatikizya mbungano eeyi, cisi ca Englandi [mubulelo bwa Mwami mukaintu Victoria (1837-1901), cakatalisya mibandi amunzi wa Vatican mu 1877 mpoonya akugwasyilizya Malailile aa Kujaya Bacisi ca Ireland (1845-1850] akubamba cisi eeco kuti cibe ciyubilo ca baJesuiti. Aabo bakatandwa mumasi amwi nibakajanwa kuti mbaasinkondonyina bacisi, cisi ca Britain cakabazumizya kuti baselukile kunkomwe zyaco, akuti bazumanane mulimo wabo uusofweede wabugwebenga kabatanyonganyigwi. Swebo tulibikkilide kapati kweengelela bantu aaba, alimwi pele buyo kuti milawo yacisi ikacince, eeci cisi bumwi buzuba ciyookwaanjila mapenzi aatanabwene.”47
Father Jeremiah J. Crowley (1861-1927, mupaizi wakaleka Bukatolika ku Amelika)
“Kwiinda mu Misela Yaakatikati yoonse amumusela wa Kubambulula Mfulumende, bapoopo bakazuzya manyongwe akutila bulowa mucisi ca Italy kutegwa balijanine aakukkazyika mukwasyi wabo akukona nyika, akudyaaminina nyika yabukuwa yoonse mulupyopyongano lwa kulwana nkondo, kwa misela yobile kuzwa ciindi ca Kubambulula Lusyomo,—ncobeni, kufumbwa buyo nibakali kukonzya,— kulwanya bantu nkondo zya bupaizi . . . Makanze aabo lyoonse akayeeme buyo mukuvwundausya bantu kuti bacimwane akuyungizya kutamvwana oomo mubakali kunga balijanina ciindi cakulipeekezya kuleta luumuno akataa bantu . . . Bapoopo abamambi babo baJesuiti, lyoonse mbantu basungilizya bulwani akulwana nkondo, alimwi eelyo nyika niimyongwa kucisa nkobajayigwa bantu, munzi wa Loma usekelela pobwe.”48
“[MuJesuiti Mupati] mu Lumamba ngo silutwe wa nkamu yalumamba iisiya alimwi iitamvwugwi nokuba kubonwa antangalala, ngo mutwe uuyeeya, uubamba makanze, ngobacita, akuteelela – [mbuli] malailile aakwe mbwaabalaya kuti bacite. Buumi bwabo boonse bali mulumamba oolu bulaa makanze omwe buyo – kusumpula Mbungano ya [baJesuiti] oomo mobasangene.”49
“Nciindi cilamfu kusikila lili Cikombelo ca Katolika kacinootufubaazya nobantu? Hena mfulumende nja bantu ncobeni, yaabambilwa bantu, akubambwa abantu lwabo beni, naa njookwa poopo? Tutalekeli poopo waku Loma kuti atusalile Muleli wesu. Nomuyanda cisi cokwenu, amwaacenjelele malweza aabaJesuiti, nguzu zya mapolitikisi zya munzi wa Loma, amajwi aatelemuka aabasimapolitikisi batandila buyo kukkala acuuno ca buleli!”50
Ellen G. White (1827-1915, mulembi uuzyibidwe Muna Kristu waku Amelika)
“ . . . BuJesuiti bwakacengelezya basikwiiya babo azintu zyakunyomenezya . . . Kunyina mulandu wakali musyoonto nokuba mupati kucita kuli mbabo, kunyina kubeja kwakaindide kusofwaala nkobatakacita, kunyina cintu ncibataa lipeekezya kuba . . . Wakali mulazyo wambungano eeyi kuti mamanino aamulimo ngaasalazya ncocicitilwa boobo cintu. Kwiinda mubumpelenge bwamusyobo ooyu, kubeja, kubba, kutyola mulawo, akusisikizya kujaya bantu, tiiyakali buyo milandu iikonzya kulekelelwa pele yakali milandu iikulwaizyigwa kucitwa, kufumbwa kuti eeyo milandu kiigwaysilila lusumpuko lwa cikombelo. Kabalisiside muziimo ziindeneyindene, baJesuiti bakabeleka canguzu kuyaa kulisumpula mumfulumende, kabayaa kuba balailila bami baanyika, akupindula milawo yamasi manjaanji.”51
Edmond Ronayne (1832-1911, wakaleka bu Freemasoni mwaakabeleka mulimo wa Mulembi a Simalelo waku Keystone Lodge)
“Bupaizi bwa buMasoni ninzila ya bugwebenga bumaninide, mbweenya mbuli munzi wa Loma, busungilizya kutobela milawo yoonse yabupaizi, oobo bulaa milazyo 'ililuleme nokuba iilubide.’ . . . Maccu nobantu! Mbupanduluzi nzi oobu bwaandeene boobu bwa kusofwaala abukandu bwa nkamu, eeyo iilipeekezya bululami njibakabamba bakabwalala [baJesuiti] bampelenge boobu , kubambilwa kucita malweza aamisyobo eeyo, akugwasyililwa lweeno, bubeji akucenga, kuzwa kumatalikilo aankamu kusikila buzuba buno, kuti izumizyigwe sunu kweendelezya, akulela cisi ncobeni, akuleta bukandu akataa mukowa wabantu abeembezi bazikombelo aabo bacimwa milazyo yankamu, aabo balangila kuti eeyi nkamu izimaanyigwe atalaa nyika, baliyoowede ncobeni kufumbwa kuti bamvwa zina lya nkamu eeyi kalyaambilizyigwa, mubukambausi, mumiswaangano yakupaila nokuba mucikolo ca Nsabata, nkaambo inga kabayoobbontwa citaambiki munzila yakubendelelwa akuzya.”52
Adolf Hitler (1889-1945, Simapolitikisi wakazyalilwa ku Austria, musololi wankamu ya Nazi)
“Ime ndakaiya kwiinda boonse kuzwa ku Mbungano yaba Jesuiti . . . Kusikila ciindi cino, kunyina cintu ciinda kweelana atalaa nyika abulelo bwa Cikombelo ca Katolika. Cibeela cijanwa mumbungano eeyo ndakacisimpa amwalo mu nkamu yangu . . . Icikombelo ca Katolika ceelede kusumpulwa mbuli mukonzyanyo weebeka . . . Koima ndikwaambile maseseke. Ime ndibamba Mbungano cino ciindi . . . Muli Himmler Ime ndibwene buyo Ignatius de Loyola wesu!”53
Walther Friedrich Schellenberg (1910-1952, Silutwe walumba ku German, wakasumpulwa munkamu ya SS yamaseseke kusikila waba mweendelezi wa busongo akataa masi)
“Nkamu ya SS yakabambwa aba Himmler kweendelanya amalailile aankamu yaba Jesuiti. Milawo yakubeleka milimo amasabe ngaakajuzya akataa nkamu Ignatius de Loyola, aleendelana ankamu eeyo Himmler njaakakatila kubamba akukonzyanisya. Kutobela akuteelela ngo mulawo mupati wakali munkamu eeyo; kufumbwa cakalailidwe, cakeelede kucitwa kakwiina kutongooka.”54
Avro Manhattan (1914-1990, mulembi alimwi mwiyi)
“BaJesuiti balaa cibeela cipati mumakwebo aa kufula lubulo ku Amelika, mu Buleli bwacisi amucisi coonse. Alimwi mbamwi akataa beendelezi ba mpindu zipati zyakubamba ndeke zyone mumbungano zya Boeing, Lockheed, Douglas a Curtis-Wright ku Amelika.”55
“Kunyina cinga cacitika mumapolitikisi citakonzyi kuvwuntaulwa akujanwa kuti munzi wa Vatican ulaa cibeela mucintu eeco. Alimwi kunyina cintu cilaa makani cicitika akataa masi aabantu oomo munzi wa Vatican muutajisi cibeela.”56
Alberto Rivera (1935-1997, Jesuiti)
“Mbuli mbundakali kuyaa kusumpulwa mu Mbungano yaba Jesuiti, abwalo busofwaazi bwakali kuyaa kwiindilila kulibonya mubweendelezi. Ime ndakatambwa kunjila muswaangano wamaseseke toonse katusamide majansi aasiya, akukkalwa nkumekume zilemekwa mumbungano ya baJesuiti [kusanganya a Silutwe wa Lumamba Pedro Arrupe] mukaanda kamalende kakali kunyika lyacisi ca Spain. Eelyo neekafugama kuti ndimyonte ninga kuminwe ya muntu uulemekwa umwi, Ime ndakabona cinkonzya cigantidwe aninga eeyo cakandiimikizya masusu akunditilimuna moyo, mumagondo mwatontola sikoo. Eeco cinkonzya cakali caba Masoni [citondezya kkampaasi a sikkweya]! Eeco ncintu Ime nceekali kucimwa alimwi nceekalailidwe kulwana . . . Ime ndakajana kuti Silutwe wa Lumamba waba Jesuiti, awalo wakali umwi akataa ba Masoni alimwi wakali sinkamu ya Communisti mucisi ca Spain.”57
Fredrick Tupper Saussy, III (1936-2007, mulembi wanyimbo waku Amelika, mwiimbi alimwi muntu weenga zifwanikiso)
“… Buvwuntauzi bwaku Loma…bwakatalikwa kuzwa mu 1542 aba Jesuiti.”58
Edmond Paris (1894 - 1970, Mulembi wabbuku lya mutwe wakuti The Secret History of the Jesuits)
"Buleya tabukubwene mulandu uutukkidwe amutwe lya munzi wa Vatican abaJesuiti wakutalisya nkondo zipati zyanyika yoonse zyobile – eeco ncintu cinga capandululwa munzila imwi amilwi yamali aakapedwe munzi wa Vatican aba Jesuiti, akubapa nguzu muzintu zinjaanji, kapati kuzwa munkondo yakacaalizya."59
"BaJesuiti…nimbungano yamaseseke – kabali mbuli nkamu yacibeela caba Masoni – kiijisi azimwi zyakayungizyigwa atala ziindila kusesemya, alimwi zilaa ntenda kwiinda ziindi zili cuulu.”60
“Fuhrer naakapegwa nguzu, nkulumba buyo Bakatolika ba Zentrum [Nkamu Iilaa Kati yeendelezyegwa aba Jesuiti Ludwig Kaas] baamuvwootela, mumyaka yosanwe buyo kuutaninga sika mwaka wa [1933], pele bunji bwamakanze aayubunudwe mubbuku lya Mein Kampf akacitikide kale; eeli bbuku . . . lyakalembwa aba Jesuiti [akweendelezyegwa] a Fwala [Bernhardt] Stempfle akusainwa a Hitler. Nkaambo . . . yakali Mbungano ya Jeesu yakoonda mulimo uulaa mpuwo wa Pan-German mbuli mbokulunguludwe mubbuku eelyo, alimwi Fuhrer nguwakazumizya bbuku eelyo.”61
Nino Lo Bello (1922-1997, Mulembi waku Amelika, uutola milumbe. Wakali syaazyibwene wakulemba makanaa munzi wa Vatican.)
“Ooyo uuteelezya zinyonyoono nzyalilekelela Poopo, mupaizi uutakwe cuuno, weelede kuba mu Jesuiti: walo weelede kuswaya munzi wa Vatican muciindi cigantidwe comwe mumvwiki yomwe-yomwe, alimwi alikke nguukonzya kusalazya Poopo zinyonyoono zyakwe."62
Michael Bunker (Mulembi waku Amelika, Mulembi wa Misela, Mwiyi wa lwiiyo lwa Buleza)
“Kuli kuyubilila buna Kristu. . . . Pele ino mbaani batumwa ba Saatani mu kubendelela ooku? Aabo “batumwa” mbaa Jesuiti. Nokuba kuti baJesuiti balaa mpuwo kapati akweendelezya masena manjaanji mulwiiyo lwa buleza, muzikolo, mumilumbe yamisela amumilumbe yamazubaano, Ime ndicikopedwe mizeezo kuti naa nkobali ncobeni nkaambo kunyina bbuku lilembedwe libbununa mpuwo yabo akataa zikombelo zya Basikutongooka. . . . Mumulimo ooyu, mulembi wabbuku uyubununa musela wakalubwa kaindi uujatikizya ciiyo calufutuko caba Jesuiti. . . . Kuzwa kuli Kkaini kusikila kuli Charles [G.] Finney, eeli bbuku litondezya kuti Butongoosi bwa mazubaano bwakaleya kuzwa ku Lusyomo lwa Lubomba akuyaamina ku ziiyo zya [Saatani] zyakuteelela kutegwa ubaa lufutuko.”63
Eric Jon Phelps ( 1953--, mulembi weendelezya cisobano munkamu ya ( Truth Seeker movement ) mucisi ca Amelika)
“Mumusela wa 20th , baJesuiti bakacita mulimo wa Kuvwuntauzya lwabo beni muzina lya mapolitikisi aa Nazismu, Fascismu, Communizimu alimwi cino ciindi mu Bugwebenga bwa Izilamu, kabatobelezya Babetesi babo ba, Adolf Hitler, Francisco Franco, Josef Stalin alimwi lino Osama bin Laden. Sunu Poopo Uusiya nguuyendelezya Ofesi Lisetekene lya Buvwuntauzi, eelyo lyakawulikwa zina limbi mu 1965 kuti, ‘Ibungano Iisetekene ya Ciiyo ca Lusyomo' (The Sacred Congregation for the Doctrine of the Faith,’) kwiinda mu Mbungano ya Busongo Bwaanyika iisolwedwa aLumamba lwa Poopo (Papal Knights), kusanganya amwaalumi uunjide nkamu iitondezya Cipompo camutwe ciingidwe Zifuwa zyamuntu George W. Bush.”
“Mulusyomo lwa baJesuiti lwa kujaya Bami, swebo tweelede kuzyiba kuti lino tweelede kubikkila maanu eesu kutegwa tuteelelesye akumvwisya mulazyo uubikkidwe kutegwa masi woonse amaninine kweendelezyegwa kwiinda mukujaya basololi cakusisikizya ncobeni. Mumazuba aakaindi, bajayi ba Mbungano eeyi bakali kusalwa kuzwa akataa ba Jesuiti, mbuli Jacques Clement, nokuba bajayi baswaangene ankamu, mbuli mulombwana John Wilkes Booth. Mazubaano aaba “bajayi” ba mpindu balitanteene kapati a simalelo wabo wabu Masoni, Poopo Uusiya, alimwi balipedwe mazina aakucengeezya alumamba lwa Poopo, mbabetesi abalembi bazintu zyamisela yabantu; bapedwe mazina mbuli aakuti mbaa “syaapyolongana,” nokuba kuti mbaa "nsimuzyileza,” a “zigwebenga” munkamu zyabusilikani, nokuba kwiitwa buyo kuti “syaajaya uusondokede simweendaalikke.” Zimwi ziindi aaba bantu, balajaya kabakkwene maanu nokuba kuti kabawungidwe zyeelo ( mbweenya bucita “batumwa ba Manchuriani”): abalo balalijaya kuti bayanda kujatwa nokuba kulyaaba kutolwa muntolongo kuyoosubulwa nkaambo kamilandu yakujaya.
“Eeyi nkamu yakabwambwa aa Loyola mu (1534) akuzumizyigwa a Paul III (mu 1540), Mu Kuyandaula nzila ya Kujaya Zikombelo zya Basikutongooka, aku Jokolosya Musela wa Musinze, oomo “Poopo Uutuba” Mwabelesya Nguzu Zyakwe kali mbuli Mwami Wanyika Yoonse, Wakatalisya Miswaangano iili 25 ya Muswaangano Mupati wa Trent (mu 1545-1563), aKulisumpula Lwabo kuti babe Babetesi Balaya Babasololi banyika ya Bukuwa, Kukulwaizya Buleli Butacinci oomo mwaatalikila Nkondo zyabujayi, mbuli Kujaya Basikutongooka aBatakwe Mulandu kakwiina kweengelela nokuba Nkumbu:
Nkondo yaba Dutch mu 1568 - 1648
Nkondo yakatola Myaka 30 mu 1618 - 1648
Kuzwanga kwaba Puritani mu 1644 - 1653
Nkondo yamyaka 7’ (yaba Frenchi) mu 1754 – 1763
“Nokuba mu Kutundulula a Kuubaula Bantu ba Masi a Mukowa wa ba Hebulayo/ BaJuuda mu buvwubuntauzi bwa “Ofesi li Setekene lya Buvwuntauzi,' mpoonya aakale, aba Scottish Rite Freemasoni, kuzwa mu 1540 kusikila mu 1773.
“Swebo mbuli bantu ba Leza bomwe mumulazyo wacisi 14th waku Amelika, katutambwide Simalelo Jeesu kuti ngo Mufutuli wesu kweendelenya a mulumbe Wakwe uulelekedwe mbuli mbuulembede mu Mangwalo Aakwe Aasetekene — Mu KJV yamu 1611, tweelede kweempwa zinyonyoono zyesu omwe-omwe alimwi antoomwe mbuli cisi. Mpoonya tweelede kuzitantamuka . Zimwi akataa zinyonyoono eezyo nzyakuti:
1. Kuzumizya lumamba lwa Poopo Uusiya, Nkamu ya Jeesu, kuti ikkalilile, akupobola akuvwuba akweendelezya mfulumende yaku Amelika, kwiinda mu Mutabi wa Kukamantana a Masi aali Kulaale, mukati kalukwakwa lwesu;
2. Kusyoma kuti mulimo waba Jesuiti wakumwaya milumbe akweendelezya mucisi ca Amelika, eeyo iizumanana kweena akutucenga lyoonse mumusela wa 20th.
3. Kuzumizya Nkamu Iisunga Mali yaba Jesuiti a Nkamu ya Masi woonse kuti ikkalilile mulukwaka lwacisi cesu, nkaamnbo eezyi zyobile zyakamaninizya kudyaaminina akujaya lwaanguluko akwaanguluka kwa ciisi munyika iitandila makanze aabu Jesuiti’ aa “Lukamantano lwa Bulemu;”
4. Kumwaya mulazyo wane awasanu wesu wamfulumende (kwiinda mu “kwaambilizya akulesya” Mulwi wa milawo mucooko ca Virginia nikwaali kubetekwa cikombelo ca Virginia, mpoonya kwakakunka bulowa cakuti bamatata bakabbadela muulo “akuzuzika” kweenwa kwesu lyoonse mumusela wa 15th amukubbadela mitelo iiminya ncobeni ku Nkamu ya lusumpuko lwa Communisti, akuyungizya milandu aazinyonyoono mukucita boobo.
5. Balo bazyila mumasi aali kulaale a Kuzumizya mulawo wakuyasa bana besu nyeleti aabo batuminwa kulaaale kuti bakalwane nkondo zyokwa Poopo (nkondo zyamusyobo ooyo mbuli yaku Vietnam aku Serbia, ku Iraq aku Afghanistan), eezyo zyakaletelezya kunyonganya “lwaanguluko” mucisi ca Amelika akataa bazangi akusinganyigwa akataa Nkamu ya baJesuiti mu Muswaangano wa Trent;
6. Kuzumizya ba Jesuiti kweendelezya mfulumende ya Amelika, akubelesya lumamba lwesu amali akubelesya mulumamba lwesu mukwaatula akulwana basololi bamasi aali kulaale aabo batuzangila akubikka baabo balaa makanze aakubikka busololi bwa Loma kumbele, aboobo akusumpula Nguzu zya Ba Jesuiti’ “zitakwe kampenda” a Poopo, akujokezya nyika yoonse ku Misela Yaakatikati;
7. Kuzumizya Nkuta ya baJesuiti kuti igwisye Bbaibbele lya Basikutongooka amupailo kuzwa mu lwaanguluko lwa Amelika oolo ndobacimidwe ba Jesuiti — mu Zikolo zyamazubaano;
8. Kuzumizya zyuulunzuma zya Bakatolika abantu bamisyobo minjaanji bazuminana a Poopo, kuti kuteelela Poopo ncintu cipati kwiinda kuyandisya mukowa ookwenu, bupaizi nokuba cisi, nokuba Cikombelo ca Kutongooka amfulumende ya Kukwabilila cisi, akusungilizya mfulumende iitabililwa abantu, aboobo akusungilizya mazwanga manjaanjii akataa bantu, akutabilila kuswaanganya nguzu zya mfulumende mu munzi wa Washington, D.C., alimwi kwiinda mulukantano, Kusandula Mukowa waku Amelika wa Bukuwa (sinkondonyina wa BaJuuda mupati a mbungano ya baJesuiti) kapati aabo Basikutongooka basyoma mu Bbaibbele, mbuli mbokukanzidwe mu Mbungano ya Jeesu kweendelanya a Cikonkezyo ca ba Jesuiti;
9. Kuzuminizya Nkuta Mpati yaba Jesuiti mukukosozya twaambo akusinikizya lukamantano oolo lwakaletelezya kujaya Mikowa yabantu Batuba abantu Basiya kwiinda mukubaswaanganya lunyungu akusanganya luzubo lwabo, oolo lweelede kuzumanana kalutasanganyidwe mukowa omwe-omwe kutegwa kuzyalwe mukowa uusimide kulwana tuzunda tuleta malwazi mumisela yosanwe;
10. Kuzumizya Nkuta zya BaJesuiti kuzumizya milawo yakuzwisya mada aabantu bamitide akuzumizya kujaya myeelwe ya bana bamitidwe, akusofwaazya nyika nkaambo kakutila bulowa butakwe mulandu, akudilimuna mpindu yamali yabumpelenge yiitwa kuti 'Ponzi' eeyo iibelesyegwa mu mfulumende kuti (“Social Security System”), akuzumizya kujaya bamadaala kwiinda mukuzumizya musololi wankamu ya Nazi, “kucokacoka Mwami Leza kuti atunyemene, akutunyonyoona, kusikila kukabulile limwi uucaala nokuba uutikatije munyika” kwiinda mukubelesya lumamba kujaya bantu mamasi, kusalazya nyika abulowa bwabajayi baku Amelika bateempwi alimwi batalekeledwe milandu;
11. Kunjila mazwanga aakulwanya misyobo yiindene yabantu nkaambo kabweendelezi bwa baJesuiti, ba Masoni bavwundausya akusungilizya bantu kujayana mbuli ba (White Knights) ba nkamu ya (Ku Klux Klan), abamwi munkamu ya (Black Nation) ba bupaizi bwa Islamu, akuzumizya lumamba amilawo yakujaya bantu kuti kwatalika nkondo mumadolopo zyakulwanya misyobo yiindene yabantu;
12. Kulekezya lubono lwesu lwa golide ansiliva kuti tuule “kulekelelwa” (mali aazipepa aatakwe mpindu aayo ngotubelesya muzintoolo mazubaano aabaJesuiti) aboobo twakaba cisi cuubukide akutolwaala, citakwe mulemeko, akuba bakabwalala bayandisya mali;
13. Kuzuminizya kwaandwa caando mbuli ŋombe akupegwa namba yabaJesuiti yiitwa kuti (“Social Security Number”) kuti ibe nzila yakutunyonauna mubukkuluku bwabo mu (Nkamu ya Busongo akataa Mukowa wabantu munyika), eeyo njaakatalisya Hitler alumamba lwa SS ku Dachau,
14. Kuteelela mulawo uusofweede wamu 1968, Mulawo wa Ntobolo wa Nazi, nkabela eelyo notuula ntobolo zipya, tulalembya ntobolo zyesu kubee tuli bantu boofweede – ntobolo zyesu nga Macceba eesu aa Kulikwabilizya – akuzumizya kuti bakkalilile akati kesu basololi basalidwe akweendelezyegwa aabaJesuiti, batundulula bantu akutunyanga buumi bwesu, kweendelanya amilawo yakabambilwa Mumuswaangano waku Trent;
15. Kucita zinyonyoono, antangalala akusisikizya, akulomya kutondezya kuti kujaya ndiswe ncintu ciluleme mumeso aa Mwanaa Leza amuntu wanyama yabuntu.”64
Kuleka buyo kuba baapositolo balaa luse bakatumwa aa leza kuti bayake zikolo mbuli bantu banji mbobayeeyela, Mbungano ya Jeesu njiila milandu mipati imwi yakacitika mumisela yaandeene iilembedwe. Balo bakalwana kasimpe abululami, akupwayaula lwaanguluko, bakasungilizya bami akupindulula musela wabantu kuti weendelane a makanze aabo .65 Lino musololi wa Cikombelo ca Katolika caku Loma, awalo mbwali umwi wambungano eeyi, inguzu zya baJesuiti zyakamaninizya kujokezyegwa.
Nyoonse nomuyanda kasimpe, nyoonse nomuyanda lwaanguluko, amucenjele alimwi amulangisye ntenda iilangene aanyika cino ciindi muciimo ca Pope Francis I. Kulubila abusofwaazi lyoonse kunoolwana kasimpe abululami. Lino nceciindi cakuswena munsaa Taata Yahuwah, akusowela kulaale eeco cinyonyoono citulwana kufumbwa ciindi, akulyaaba ku Mulengi wesu. Walo uyootambula kufumbwa ooyo uuboola kuli Nguwe mulusyomo.
“Muntu musongo ulalangisya cibyaabi nocizyaa kuswena munsimunsi, akulisisa lwakwe: pele mufubafuba uleenda katakubwene, akusubulwa.”
(Tusimpi 22:3, KJV)
1 W. C. Brownlee, Secret Instructions of the Jesuits, (New York: American a Foreign Christian Union, 1857), p. 141.
2 M. F. Cusack, The Black Pope, (London: Marshall, Russell & Co., 1896), p. 86.
3 Brownlee, op. cit., p. 45.
4 Ibid., p. 59.
5 Ignatius Loyola, The Spiritual Exercises of St. Ignatius, tr. Anthony Mottola, (New York: Doubleday Publishers, 1989; lyakataanguna kusimbwa mu 1523), pp. 139, 141.
6 Brownlee, op. cit., pp. 39 a 143.
7 Mary Frances Cusak, The Black Pope: A History of the Jesuits, (London: Marshall, Russell & Co. Ltd., 1896), p. 356.
8 John Alfred Kensit, The Jesuits: Their History and Crimes, (London: Protestant Truth Society, 1918), p. 30.
9 E. Boyd Barrett, The Jesuit Enigma, (New York: Boni a Liveright, 1927) p. 253.
10 Antoine Arnauld wakali umwi wabasongo baluulwa mumusela wa 17th kweendelanya ambobakali kumwaamba balongwenyina.
11 Hector Macpherson, The Jesuits in History, (Springfield, Missouri: Ozark Book Publishers, 1997; lyakalembwa kutaanguna ku Edinburgh, 1914), p. 32.
12 Jacopo Leone, The Jesuit Conspiracy: The Secret Plan of the Order, (London: Chapman and Hall, 1848), p. 134.
13 John Dowling, The History of Romanism, (New York: Edward Walker, 1845), p. 604.
14 Richard W. Thompson, The Footprints of the Jesuits, (New York: Hunton & Eaton, 1894), pp. 227, 228.
15 Ian R. K. Paisley, The Jesuits, (Belfast: Puritan Printing Co., LTD., 1968), pp. 9, 10.
16 J. E. C. Shepherd, The Babington Plot, (Toronto, Canada: Wittenburg Publications, 1987), p. 18; kulembulula cilembedwe mulugwalo lwamu Kaanda Kaniini 5, 1816.
17 George Riemer, The New Jesuits, (Boston, Massachusetts: Little, Brown & Co., 1971), p. xiv.
18 Charles Chiniquy, Fifty Years in the Church of Rome, (Grand Rapids, Michigan: Baker Book House, 1968; lyakalembwa kutaanguna mu 1885) pp. 487, 488; kulembulula caalembedwe mu Memorial of the Captivity of Napoleon at St. Helena, a Silumamba Montholon, Vol. II, pp. 62, 174. Chiniquy wakali mupaizi wakatamikizyigwa aba Jesuiti kubaa mulandu ngwaatakacita. Walo taakakonzya kujana muntu wakumuzekela nkaambo boonse basimilawo bakali kuyoowa baJesuiti. Kumamanino, umwi similawo mukubusi wakapa bumboni buzwide munkuta kuti Chiniquy taakajisi mulandu, aboobo akuvwuna buumi bwakwe. Kuti naakazulwa kubaa mulandu, naakapegwa cisubulo cakujaigwa. Eelyo Chiniquy naakamvwa kuti takwe mulandu, wakalila. Mpoonya mubetesi naakamubuzya ncaakali kulilila, Chiniquy wakapandulula kuti buumi bwakwe bwakaulwa akucincanyigwa abwayooyo wakamuzekela munkuta. Majwi aakwe akali mbuli kushinshimia. Similawo ooyo wakamuvwuna wakali Abraham Lincoln. Umwi akataa bantu bakajaya Lincoln wakajanwa kuti naakatobezyegwa nkwaakazyila kuti wakalzyila kumunzi wa Vatican kali mubelesi mu lumamba lwamaseseke lwa poopo.
19 Twakukomba kobala citobela: http://www.zengardner.com/jesuit-pope-agenda-meet-the-templars-knights-of-malta-and-blackwaterxe-exterminators/
20 James L. Chapman, Americanism versus Romanism: or the cis-Atlantic battle between Sam and the Pope, (Nashville, Tennessee: 1856), p. 127.
21 Theodor Griesinger, The Jesuits: Their Complete History, (London: W. H. Allen & Co., 1903; lyakalembwa kutaanguna mu 1873), p. 654.
22 Burke McCarty, The Suppressed Truth About the Assassination of Abraham Lincoln, (Merrimac, Massachusetts: Destiny Publishers, 1973; lyakasimbwa kutaanguna mu 1924), p. 57.
23 J. Wayne Laurens, The Crisis: Or, the Enemies of America Unmasked, J. Wayne Laurens, (Philadelphia, Pennsylvania: G. D. Miller, 1855), pp. 265-267.
24 Samuel Morse, Foreign Conspiracy Against the Liberties of the United States, (Boston, Massachusetts: Crocker & Brewster, 1835), Vol. I, p. 55.
25 Chiniquy, op. cit., p. 483. See also, The Papal Conspiracy Exposed, by Edward Beecher, (New York: M. W. Dodd, 1855), p. 26.
26 Charles Chiniquy, Fifty Years in the Church of Rome, (London: The Wickliffe Press, Protestant Truth Society), 1885, p. 388. Kobala cilembedwe a namba 18.
27 Ibid., p. 499.
28 Chiniquy, op. cit., 1968 ed., pp. 493, 501 a 506.
29 Ibid., p. 472.
30 Chiniquy, op. cit., 1885 ed., p. 476.
31 Silumamba Thomas M. Harris, “Rome's Responsibility for the Assassination of Abraham Lincoln,” 1897. Kolanga eeci http://www.antichristconspiracy.com/HTML%20Pages/Rome's%20Responsibility%20for%20the%20Assassination%20of%20Lincoln.htm.
32 Fyodor Dostoyevsky, The Brothers Karamazov, (New York: Random House, 1950; lyakasimbwa kutaanguna mu 1880), p. 309.
33 Cusak, op. cit., p. 285.
34 Ibid., pp. 286 & 287.
35 Charles Haddon Spurgeon, Geese in Their Hoods: Selected Writings on Roman Catholocism, (Mulembi wabbuku eeli tazyibidwe, 1873).
36 R. W. Thompson, The Footprints of the Jesuits, (New York: Hunt & Eaton, 1894) p. 59.
37 Ibid., p. 251.
38 Luigi Desanctis, Popery, Puseyism and Jesuitism, (London: D. Catt, 1905; Maria Betts, lyakalembululwa kuzwa ku litaanzi lyakuti, Roma Papale, 1865), p. 136.
39 Ibid., p. 139.
40 Ibid., p. 138.
41 G. B. Nicolini waku Rome, History of the Jesuits: Their Origin, Progress, Doctrines, and Designs, (London: Henry G. Bohn, 1854) p. 42.
42 Ibbala lya “Bulozi” libelesyedwe mucibalo liiminina maseseke, cisisidwe, alimwi civwunikidwe.
43 Nicolini, op. cit., pp. 45 a 46.
44 Ibid., pp. 495 a 496.
45 Ibid., p. 42.
46 Francis Parkman, France and England in North America, (New York: The Viking Press, 1983; lyakasimbwa kutaanguna mu 1865) Vol. I, pp. 1172, 1173.
47 Hector Macpherson, The Jesuits in History, (Springfield, Missouri: Ozark Book Publishers, 1997; lyakasimbwa kutaanguna ku Edinburgh, Scotland, 1914), pp. 148 a 149.
48 Jeremiah J. Crowley, Romanism: A Menace to the Nation, (Wheaton, Illinois, 1912), p. 144.
49 Crowley, Ibid., p. 196.
50 Ibid.
51 Ellen G. White, The Great Controversy, (Deland, Florida: Laymen for Religious Liberty, 1990; lyakasimbwa kutaanguna mu 1888) pp. 234, 235.
52 Edmond Ronayne, The Master’s Carpet; Or Masonry and Baal-Worship Identical, (South Pasadena, California: Emissary Publications, 1988: lyakasimbwa kutaanguna mu 1879), pp. 69, 211, 212.
53 Edmond Paris, A. Robson, tr., The Vatican Against Europe, (London: P. R. MacMillan, Ltd., 1961), pp. 252, 256.
54 Ibid., p. 253.
55 Avro Manhattan, The Vatican Billions, (Chino, California: Chick Publications, 1983), p. 184.
56 Edmond Paris, The Vatican Against Europe, (Springfield, Missouri: Ozark Book Publishers, 1993), p. 308.
57 Jack Chick, Alberto, (Chino, California: Chick Publications, 1979), Part 1, pp. 27, 28.
58 F. Tupper Saussy, Rulers of Evil: Useful Knowledge About Governing Bodies, (New York: HarperCollins, 2001), p. xviii.
59 Mbuli mbocilembuludwe mu http://www.chick.com/catalog/books/0191.asp.
60 Mbuli mbocilembuludwe mu http://bibletruth.orgfree.com/articles/QuotesOnJesuits.pdf.
61 Edmond Paris, The Secret History of the Jesuits, (Chino, California: ChickPublications, 1975; lyakasimbwa kutaanguna mu 1965), p. 138.
62 Nino Lo Bello, The Vatican Empire, (New York: Trident Press, 1968), p. 78.
63 Michael Bunker, Swarms of Locusts: The Jesuit Attack On the Faith, (New York: Writers Club Press, 2002), pp. 13-14.
64 Zyakalembululwa kuzwa mubbuku lyakuti Vatican Assassins: The Diabolical History of the Society of Jesus, aba Eric Jon Phelps. Eeli bbuku lyakasanyangulwa kabotu-kabotu likatakazya kapati kujana. Lilakonzya kusimbwa mbuli cibalo aawa: http://pdf.amazingdiscoveries.org/eBooks/Vatican-Assassins-by-Eric-Jon-Phelps.pdf.
65 “Poopo uusiya” ndezina lyakaulikwa Silutwe wa Lumamba lwa Nkamu yaba Jesuiti , cuuno cakwe cilwaninwa abantu banjaanji cilaa nguzu kapati kwiinda ca poopo uubonwa antangalala. Nkabela lino ba Jesuiti mbobalaa umwi akati kabo uukkede cuuno capoopo, oobo mbumboni butondezya mbokaindila kubaa nguzu.


c: text/html

text:
“Kupaila nkukopolweda zili moyo wako kuli YAHUWAH mbuli mweenzinyoko. Kuleka kuti ncintu ciyandika kuzyibya YAHUWAH mbotulimvwide, pele nkutegwa tukonzye kumutambula Walo. Kupaila takuselusyi YAHUWAH kuti aboole ansi mpotubede, pele kutwiimpula kuya nkwabede Walo.”
(Ellen G. White, Steps to Christ, p. 94, Izina lya YAH lyakabikkwa aamulembi)
Cimwi cibalo cakuvwuntauzya cakalembwa mumyaka misyoonto yakainda, cakasimbwa aba Fox News mu 2012, kacaambilizya kuti cintu citaanzi ciletelezya kulekana muzikwati nkwaalilwa kukkala ansi antoomwe banabukwetene akubandika twaambo. Bantu bapa malailile mu zikwati balizyi kuti, kuti kakwiina mibandi akataa banabukwetene, kunyina nobanga beendelana. Kakwiina kuteelelana, kunyina kufwidana nkumbu, aboobo, kucinyina kuyandana. Mbweenya mbocibide acalo cilongwe cesu a Taata wa Kujulu. Kutegwa kube cilongwe ciyumu nta Anguwe, kulayandika kutuminana mulomo. “Kupaila nkokuyoya kwa muya wamuntu. Kupaila ngamaseseke aanguzu mu moza. Kunyina pe nzila iimbi iinga yabikkwa mucibaka ca kupaila eeyo inga yapa buumi bubotu kumuntu. Kupaila kuleta moyo wamuntu munsaa Tinti lya buumi, akuyumya minyemfu amafuwa mubuumi bwa kupaila."1
Yahuwah ulizyi zyoonse alimwi nguuyinda kubaa busongo.Walo kunyina nabulide bantu bakkala munyika kuti bamukombe. Ooyo wakasyomya kuti , “Kabataninga ndiita, Ime njoobaingula, alimwi nobacikanana, Ime njoobateelela” (Izaya 65:24) taakwe nabulide muntu wakumwaambila cakucita! Walo nkwali koonse. Walo ulizyi kale zyoonse! Aboobo kunyina yebo nconga wamwaambila Yahuwah ncatazyi kale. Aboobo teesyi mulimo wa kupaila ooyo pe.
Mulimo wa kupaila uli mumakani aazyila mumoyo wako kuya mumatwi ookwa Yahuwah. Kupaila ncitu ciyandika nkaambo ncecintu ncotubulide. Yahuwah ulatuyanda kale. Pele mbotulimvwa kuyandwa kuli Yahuwah, mbotusyoma zisyomyo Zyakwe, alusyomo lwesu mu luyando Lwakwe kuli ndiswe, zyoonse eezyo ziyeeme munzila njotumulanganya mucilongwe cesu Anguwe.
Muzyali uukkwene maanu ulamuyanda mwanaakwe. Mwana, nkaambo kakuti tanakula akubaa maanu, takonzyi kulitondezya kuyanda bazyali bakwe mbuli mbobatondezya luyando lwabo. Pele mukuya kwaciindi awalo ulakomena mbwalimvwamu moyo. Eelyo mwana nayanda cakulya, nayanda kusansamunwa, koona akubambililwa nalilauka, utalika kusyoma kuti Banyina a Bawisi banooliko lyoonse kumupa ncabulide. Eelyo nayaa kukomena, kusyoma bazyali bakwe kuyaakuyungizya akulumba nayaakubona bazyali nkobamubambilila. Ooko kulumba nkokusinsimuna luyando.
Lino Yahuwah, mbuli muzyali waluyando abulemu, ulizyi eeyi nzila yakukomezya cilongwe akataa bazyali a mwana. Mulweendo lwabo kuya ku Nyika Yacisyomyo, Bana ba Isilayeli bakainduluka ciindi aciindi kwiinda mumapenzi akunjila ntenda. Busongo buteeli a Luyando lulaa nguzu zyoonse, zyakazumizya kuti zibeendele boobo zinu kutegwa myoyo yabantu icengulukile kuli Nguwe. Akali makanze ookwa Yahuwah kuti, eelyo nibakanjila mupenzi ngubatakali kukonzya kulipasununa, bakali kunoolilila Nguwe kuti abagwasye mpoonya walo wakali kubavwuna. Ncencico ncaakacita eeci ziindi zinjaanji, kuzwa kukwaandaanya meenda aalwizi, kupindula meenda aalula kuti abe meenda mabotu aakunywa, kubapa manna aakulya kwa myaka 40, akubapa meenda mucimpayuma mutakwe cintu. Eelyo bantu nibakazyibila mbwaakali kubavwuna mukwiingula mipailo yabo, lusyomo lwabo, akulumbaizya akumuyanda kwakakomena mumyoyo yabo.
Eeco cili masimpe asunu. Yahuwah ulizyi kufumbwa kabeela kabuumi bwako. Walo ulizyi zyoonse zisisidwe nzyotingaana alimwi Walo ulibambide kale kufumbwa ciyandika kukupa nguzu, kuku kulwaizya, kukupa busongo – kufumbwa ncoyanda. Pele cintu ciyandika ncakuti yebo weelede kupozya zyoonse eezyi mumajwi aako omwini nopaila.
Hena Messiah abaapositolo Bakwe tiibakacita maleele na? Ngweenya Mufutuli wakalaa luse kuciindi eeco ucipona asunu, alimwi ucilibambide kuswiilizya mipailo ya lusyomo mbweenya mbuli naakali kweendeenda kalibonya akataa bantu. Zilengwa leza zileendelana anguzu zya bulemu. Ninzila yokwa Yahuwah nja kutupa ncotulomba mumupailo uulaa lusyomo, eeco ncatatupi kuti tiitwamulomba.2
Aboobo, kwiinda mukulazyika ansi zyoonse nzyotupengela kunembo lya cuuno cabulemu, tulisyomezyedwe luyando Lwakwe lupati kuli ndiswe nkaambo ndiswe bakamboni ba mipailo njaingula.
Kwiinda muzilengwa leza amuzilengaano, kwiinda mubwaabi Bwakwe, kwiinda mu Moza Wakwe, Yahuwah ulakanana kuli ndiswe. Pele eezyi tazyikkwanyi mulimo woonse pe; aswebo tulayanda kumvwugwa katutongooka cili mumyoyo yesu kuli Nguwe. Lino kutegwa tubaa buumi bwa moza, tweelede [kwaambaula ncobeni] a Taateesu uuli Kujulu. Mizeezo yesu yeelede kusakana kuya kuli Nguwe; swebo tweelede kutontomana kuyeeya milimo Yakwe, zileleko Zyakwe; pele ooku mubwini, takuli kuyooma aa Nguwe pe. Kutegwa twaambaule a Nguwe, swebo tweelede kubaa cintu cakwaamba kuli Nguwe cijatikizya buumi bwesu.
Kupaila nkukopolweda zintu zili mumoyo kuli Yahuwah mbuli ku mweenzinyoko. Kuleka kuti ncintu ciyandika kuzyibya Yahuwah mbotulimvwide cino ciindi, pele nkutegwa swebo tukonzye kumutambula Walo. Mupailo tuuselusyi Yahuwah kuti aboole ansi mpotubede, pele utwiimpula kuya kuli Nguwe nkwabede.3
Ijulu lilindilizya kuti lyaabile zipego kubana babantu. Pele eelyo noboola kucuuno ca bulemu aluzyalo, ncintu ciyandika kulomba mu lusyomo.
Kuti naa mpali umwi akati kanu uubulide busongo, akumbile kuli Yahuwah, uupa kuli boonse kakunyina akubajanina butongo, nkabela uyoopegwa. Pele akumbile cakusyoma katadonaiki, nkaambo ooyo uudonaika uli mbuli mayuwe aalwizi aavwandauka akutonkaikwa aluuwo. Muntu uuli boobo atayeeyi kuti ulapegwa cintu kuzwa ku Mwami pe, nkaambo ujisi myoyo yobilo, takkazikene munzila zyakwe zyoonse. (Jemusi 1:5-7)
Kupaila ncibeela cipati ca buumi bwa moza cakuti cakali ciiyo cimwi cakali kuyiisyigwa muzikolo zya bashinshimi. Imwi nzila yakupaila mupailo uumvwugwa njakutobela mabala akuti KUZYIBYA, KWEEMPWA, KULUMBAIZYA, KULIBATAMIKA.
KUZYIBYA
Cintu citaanzi cipati mu mupailo nca kuzyibya Yahuwah bulemu Bwakwe, nguzu, aluyando Lwakwe kuli ndiswe. Eelyo notupozya kumulomo majwi aakulumbaizya akumuzyibya nguzu aluzyalo Lwakwe, swebo tutalika KUMUYANDA, aboobo tutalika kutobela malailile aa Bbaibbele kuti: “Amumutembaule Elohimu!” (Intembauzyo 68:35) Kumuzyibya ncaatucitila akumuyandisya, nceciyugizya kukkazyika camba munguzu Zyakwe ziteeli a Luyando Lwakwe luteeli.
KWEEMPWA
Kulyeempa zibi cipa kuti yebo ubaa ciimo citambulika akweendelana a Singuzu-zyoonse. Kunyina ciindi cakulidunda eelyo noswena munsaa bulemu bwa Singuzu-zyoonse. Milimo yesu eeyo njotukkomanina akulisumpula, tiikwe mpindu, eelyo notufugama kumbelaa cuuno cabulemu citamani, katulilekelela zinyonyoono zyesu.
Kuli zintu zyeelede kuba kutegwa Mwami Yahuwah atuswiilile akutwiingula mipailo yesu. Cimwi citaanzi akataa zintu eezyo ncakuti tweelede kulibona kuti tubulide lugwasyo kuzwa kuli Nguwe . . . .Moyo wamuntu weelede kulibambila kutambula Moza Uusalala, kuti kakutali boobo, cileleko cokwa YAHUWAH inga tiicatambulwa.
Cintu cipati ncotubulide nciceeco ncotweelede kukombelela Nguwe. Pele Mwami Yahuwah nguuyelede kulombwa kutegwa atucitile zintu eezyo. Walo waamba kuti, "Kolomba, mpoonya ulapegwa." Aboobo "Ooyo watakalesya Mwanaakwe, pele wakamusungula mucibaka cesu, hena Walo kwiinda muli Nguwe inga taatupa buyo zyoonse kakwiina kuula?" (Mateyo 7:7; Baloma 8:32)
Kuti katuyeeyela buyo zibi zili mumyoyo yesu, kuti katulamatide zibi nzyotusiside mumyoyo yesu, kunyina pe Yahuwah nanga watuteelela; pele mupailo wamuntu weempedwe, muntu uulaa moyo weetela nkaambo kacibi cakwe, mupailo wakwe ulatambulika lyoonse. Eelyo kufumbwa cibi ncazyi muntu kuti wacilulamika akuleka kucicita, iswe inga twasyoma buyo kuti Yahuwah inga waingula kulilauka kwesu. Kunyina bubotu buli muli ndiswe bwakuti tutambulwe kuli YAHUWAH pe; pele mbubotu bwa Yahushua butuvwuna, bulowa Bwakwe bulatusalazya; pele tucijisi mulimo wakucita wakweendela munzila iitambulika.4
KULUMBA
Lino buvwubi bwa kujulu mbubwaapegwa kuvwuna babisyi, akuubaubya nzila njotweenda muzyiba lya misyozi, toonse tweelede kukamantana mujwi lymwe amoyo woonse kulumba akutembaula Yahuwah. Kumulumba nkaambo kazileleko nzitwaatambula ncecitukulwaizya kubaa bulumbu, luyando akuyungizya lusyomo lwesu muli Taata wa Kujulu kuti ulatupa nzyotubulide mbweenya mbuli mbwaakasyomezya.
Hena mipailo yesu yeelede kuba buyo yakwiide kulombelela akutambula zipego kwamana? Hena lyoonse tweelede buyo kulibilika kuyeeya zintu nzyotubulide kakwiina kuyeeya zileleko nzitwaatambula kale? Hena inga twatambula luzyalo Lwakwe mpoonya katutalumbi YAHUWAH, kwiina kumutembaula nkaambo kacintu ncaatucitila? Tatulomyi kupaila ncobeni, pele tulanozyanozya kupa bulumbu. Kuti luyando lwa Yahuwah lulaa luse nilwali kuyandika kupegwa bulumbu akutembaulwa kapati, swebo nitwali kutambula nguzu zipati mumipailo yesu. Nkabela inga twakkalilila muluyando lwa Yahuwah akwaabilwa zinjaanji eezyo nzyotunga twamutembaulila. Webo ootongooka kuti Yahuwah tainguli mipailo yako, kocinca bweende bwako cino ciindi, kosanganya kulumbaizya mukulombelela kwako. Eelyo noyeeya bubotu Bwakwe aluzyalo Lwakwe, yebo inga walibonena kuti Walo ulikubikkide mumizeezo Yakwe azintu nzyobulide.
Kopaila, kopaila kotontomeka moyo woonse alimwi kakwiina kuleka, pele utalubi kumulumbaizya. Eeco nceceelela mwana uuli woonse ookwa Yahuwah kuti alyaangulule ciimo cakwe. Yebo inga walemekezya Mwami Yahuwah; yulakonzya kutondezya nguzu zyaluzyalo lukubambilila.5
KULIBATAMIKA
Ndileelyo buyo noomanizya kumuzyiba bubotu Bwakwe mulengi wako, kolyeempa zibi zyako akumulumba nkaambo ka luse aluzyalo Lwakwe, noceelela kulibatamika. Kulyeempa akupa bulumbu nkokukulwaizya kuyungizya lusyomo oolo luyandika kutegwa upegwe zileleko zipati kwiinda nzyojisi kale.
Ibbuku lya BaHebulayo lipandulula kuti: “Kakwiina lusyomo, tacikonzyeki kumukkomanisya Walo nkaambo ooyo uuboola kuli Yahuwah weelede kutaanguna kusyoma kuti Walo nkwali, alimwi Walo nguupa bulumbu kuli baabo bamuyandaula amoyo woonse.” (BaHebulayo 11:6) Akuti mbwaakaamba Yahushua: “Aboobo Ime ndimwaambila kuti, kufumbwa zintu nzyomulomba nomupaila, amusyome kuti mulaziambula, mpoonya muyoopegwa ncobeni.” (Maako 11:24)
Koleta zyoonse nzyoyanda, zyoonse nzyokkomanina, zyoonse zikupa buusu, zyoonse zyikukatazyide, alimwi zyoonse zyikuyoosya kunembo lya Yahuwah. Mapenzi ngojisi taakonzyi kumuminya Walo pe. Ooyo uubala masusu woonse aali atalaa mutwe wako, ulibikkide maanu kuzintu nzyobabulide bana Bakwe. "Yahuwah uleetela, alimwi ulaa luzyalo lwa kweengelela." (Jemusi 5:11) Moyo Wakwe waluyando uleetezyegwa notuuside nokuba notulilauka. Kunyina cintu cipati kuli Nguwe ncatakonzyi kutumvwida. Kotola zyoonse zyikupenzyede mumizeezo yako kuli Nguwe. Kunyina cintu cipati kuli Nguwe ncatakonzyi kukugwasya, nkaambo Walo nguujisi manyika, Walo nguulela akweendelezya mulengalenga woonse. Kunyina cijatikizya luumuno lwesu ciinda kuceya cakuti Walo inga taacibikkila maanu pe. Kunyina mpookainda mubuumi bwako aali musinze cakuti Walo inga taakubona; kunyina cizinga mizeezo cinga camwaalila kubambulula. Kunyina ntenda iinga yasikila naba mwanaakwe naceya buti, kunyina penzi linga lyagwitizya moyo wamuntu, kunyina kukkomana, mupailo wakusinizya uuzwa mumulomo wamuntu, ooyo Taata ngwatabikkili maanu. "Walo ulaponya bacisidwe myoyo, akubasilika zicisa zyabo." (Intembauzyo 147:3) Cilongwe cili akataa Yahuwah amuntu omwe-omwe ciliindene kubaanga kunyina muntu uumbi uuciliko atalaa nyika ngwayanda kubambilila, nokuba ngwaakasungwida Mwanaakwe muyandwa.6
Malailile ookwa Paulu kuli Batesalonika aciyandika asunu mbweenya mbuli buzuba naakataanguna kupegwa. Walo wakati: “Kamukkomana lyoonse, kamupaila kakwiina kulekaleka, muzintu zyoonse amupe kulumba; nkaambo ooku nkokuyanda kwa Yahuwah muli Yahushua Munanike kuli ndinywe.” (1 Batesalonika 5:16-18) Aaya malailile mabotu aazwa kuli Yahuwah. Kuti atobelwa malailile aaya, alayungizya nguzu zya mipailo eeyo Mwami Yahuwah njakkomanina kwiingula.
Yahushua wakakulwaizya basikwiiya Bakwe kupaila, nkaambo mipailo yabo ilamvwugwa kujulu:
Nkaako ndamwaambila kuti, 'Amukumbile mulapegwa, amuyandaule mulajana, amukonkomone mulajulilwa.' Nkaambo kufumbwa ooyo uukumbila ulatambula, awalo uuyandaula ulajana, ayooyo uukonkomona ulajulilwa. Sena kuli wisi uunga naa mwana wakumbila nswi, wamupa nzoka? Naa wakumbila ji ulamupa kabanze? Kuti naa nywebo nobasizibi kamuzyi kupa zintu zibotu kubana banu, ino Uso uuli kujulu inga waalilwa buti kupa Muuya Uusalala kuli baabo bamukumbila!” (Luuka 11:9-13)
Tatweelede buyo kupaila muzina lya Mufutuli, pele kwiinda mukweendelezyegwa aa Moza. Ncencico caambwa eeci nokwaambwa kuti Moza “nguutuzekela, kalilauka zintu zitakonzyi kwaambwa mu majwi.” (Baloma 8:26) Mipailo yamusyobo ooyo njiikondelezya Yahuwah kwiingula. Eelyo notusinizyide akukonkezya kupaila muzina lya Mufutuli, mukukonkezya ooko kuli cisyomyo cakuti Yahuwah ulaafwi kwiingula mupailo wesu “akutwaabila zintu maunda kwiinda mbotwalomba akuyeeyela.” (BaEfeso 3:20)7
Kupaila kulayandika kutegwa ubaa cilongwe cikugaminina a Mufutuli. Majwi aawusisya aatanamvwugwa mumatwi aamuntu ayoomvwugwa aciindi ca Kuboola Kwabili kuti: “Ime kunyina neekamuzyi nywebo. Kamuzwaawa munsi Lyangu.” (Mateyo 7:23). Sunu, nceciindi cakuzyibana a Munununi wako. Lwiito lwalubomba lucitambikidwe, kulindila buyo nduwe kuti uzumine: “Koswena munsaa Yahuwah mpoonya Awalo ulaswena munsi Lyako.” (Jemusi 4:8)
Kobaa cilongwe cilaa lusyomo aluyando a Taata a Mwana lino. Kujulu, eeco cilongwe cakatalikila ansi aano ciyoozumanana, akuyooba cilongwe ciyumu nta. Kotalika buno buzuba, kweenda antoomwe a YAHUWAH mbuli Enoki mbwaakacita.
Zibalo zyeendelana acibalo eeci:
*Toonse tumpango tulembuludwe tubelesya Mazina aa Taata a Mwana aaluleme.
1 E. G. White, In Heavenly Places, p. 83.
2 E. G. White, The Great Controversy, p. 525.
3 E. G. White, Steps to Christ, p. 93.4 Ibid., p. 95.
5 E. G. White, Testimonies for the Church, Vol. 5, p. 317.
6 White, Steps to Christ, p. 101.
7 E. G. White, Christ’s Object Lessons, p. 147.

robotstxt: allowed

filter: keep


text:
Nsabata Iitobezya Mwezi Uulibonya-aZuba | Cikwabilizyo – Cibeela 3
Mumyaka yakainda,luzyibo lwa kkalenda lya Mulengi a Nsabata yabuzuba bwaciloba, lwakamwaikila atalaa nyika. Kwakaba kutongooka kapati kutongookela kasimpe aaka. Nokuba boobo, ooku kutongooka kuti kwalangisyigwa amumuni wa Mangwalo amalembe aamisela, tusimpe tulibonya mutwaambo ooto tutondezya kuti Nsabata yamasimpe ya Bbaibbele, ikonzya buyo kubalilwa kubelesya kkalenda litobezya mwezi-azuba lyaku Malengelo. Woonse mazuba amwi aakukomba, aayo aabalilwa kubelesya makkalenda aamwi, alilubide.
Twaambo tutobela ansi aawa nkutongooka ooko kwakamvwugwa kakutongookela kkalenda lya Bbaibbele litobezya Mwezi-azuba, abwiinguzi kukutongooka komwe komwe.
TONGOOSI #1: "Kkalenda litobezya mwezi-azuba lilakonzya kubeleka muciinzo canyika cili kabotu, mbuli akataa nyika. Nokuba boobo, talikonzyi kubeleka munzila njeenya kuti kokkala kumagolelo aanyika Kunyika nokuba Kumusanza."
BWIINGUZI: Bubotu bwa kkalenda lya Mulengi mbwakuti, lilabeka munzila njeenya buyo Kunyika, Kumusanza aakati kanyika.
Mwaka mupya wakkalenda litobezya mwezi-azuba utalikila muciindi camalubaluba akataa cilimo amainza, nokuba kumagolelo aanyika akwalo.
Kufumbwa buyo kuti milazyo ya kkalenda eelyo yamvwisigwa, ikkalenda lyamwaka woonse inga lyabalilwa kuzwa kubuzuba butaanzi bwa Mwezi Mupya mutaanzi waciindi ca Malubaluba.
Kaambo kakuti musinzo weenda mwezi utola mazuba aali 29.5, muntu ulakonzya kubalila mwezi uuli woonse wabili uutobela kuti ulaa mazuba aali makumi otatwe, kumwi myezi imwi kilaa mazuba aali 29. Oobu mbombubo bana kristu bataanzi mbubakali kubalila myezi eelyo nibakayubide mumpako nokuba mubuzike kabasya migonti alimwi kabatakonzyi kubona anze mumulengalenga.
Nkaambo kakuti Buzuba bwa Mwezi Mupya bulakonzya kubalilwa munzila iiluleme, kukomba ooko kutobela kkalenda litobezya mwezi-azuba inga tiilyabaa kaambo kumagolelo aanyika akwalo. Mbweenya buyo abalo babamba nsabata ya Mujibelo mbobatobela kkalenda lina Gregory, muntu inga wabamba buzuba busetekene kuzwa cifumofumo, kusikila ciindi cakulala masiku.
Ikkalenda lya Malengeleo ndikkalenda likonzya kubelesyegwa
amuntu uuli woonse alimwi lililuleme kapati, kufumbwa nkobede atalaa nyika.
TONGOOSI #2: "Bbuku lya baJuuda lya Talmudi taligwasyilili Nsabata iitobezya mwezi uulibonya pe. Lyaambilizya buyo kuti mipailo inga yapegwa ‘Kuti Mwezi Mupya watalikilwa mu Nsabata’ alimwi lilaa malailile aayindene aakubamba pobwe lya Pasika, ‘ Kuti buzuba bwakkumi acisambomwe bwasikila mu Nsabata.’ Twaambo twamusyobo ooyu nitwatakalembwa kuti baJuuda nibakali kukomba mu Nsabata iitobezya Mwezi-azuba, nkaambo, kujatikizya mbolibede kkalenda litobezya mwezi uubonwa ameso, Myezi mpiya nokuba buzuba bwakkumi acisambomwe tabubusikili mu nsabata pe.”
BWIINGUZI: Ibbuku lya Talmudi, lyakalembwa kaciindide ciindi cakudilimunwa munzi wa Jelusalema mu AD 70. Nokuba kuti zimwi zintu ziceendelana azya kasimpe kamu Bbaibbele, ooto twaambo tukonzya buyo kulomya kululama kuti tweezyekwa abumboni bwa Mangwalo.
Muciindi ca buumi bwa Mufutuli anyika, bana ba Isilayeli bakacili kubelesya kkalenda litaanzi litobezya mwezi uulibonya-azuba lya kumalengelo. Mupaizi mupati, ooyo lyoonse wakali kweendelezya nkamu yaba Sadyusi, nguwakalaa mulimo wakwaambilizya ciindi mwezi mupya niwatalika, Ba Falisi, aabo bakalaa “tunsiyansiya twansiku twabantu” ooto Mufutuli ntwaakabakalalila; TIIBAKALI kweendelana akkalenda eelyo pe.
Aaka nkaambo kalemu kapati nkaambo kkalenda libelesyegwa mazubaano abaJuuda kubalila mapobwe aabo lililubide alimwi nkupindaulwa kwa kkalendalitaanzi. Lyakaanzwa aba Falisi alimwi bakazumizya kucinca ooku kwiinda mukubelesya tunsiyansiya twabo.
Eelyo tempele nilyakadilimunwa mu (70 A.D.) ba Sadyusi bakazimaanina limwi, akusiila bweendelezi bwa baJuuda mumaanza aa Bafalisi. Aboobo kuzwa kuciindi eeco, buumi bwa baJuuda bwakali kweendelezyegwa aba Falisi; woonse musela wa BuJuuda wakabambululwa kweendelana aba Falisi, alimwi ba Sanihedulini abalo bakapegwa ciimo ciindene. Kwakaba musela mupya wakaatula bupaizi bwakaindi (Abot 1:1). BuFalisi bwakayaka ciimo cipya ca buJuuda, buumi amizeezo ya BuJuuda mumisela iicizya kumbelaa mazuba yoonse. ("Pharisees," The Jewish Encyclopedia, Vol. 9, [1901-1906 ed.], p. 666.)
Kubelesya bbuku lya Talmudi “kutondezya” kuti kkalenda litobezya mwezi-azuba lililubide, ncintu citakwe makani, nkaambo kunyina ncocitondezya mubwini. Cilikke cikonzya kutondezyegwa ncakuti tunsiyansiya twa baFalisi twakazwidilila eelyo bana ba Isilayeli nibaakaka Messiah.
Bufalisi bwakaba bupaizi bwa Talmudi . . . [pele] muya wa bufalisi bwansiku wakakkalilila kuuciliko kakwiina kucinca pe. Eelo muJuuda . . . nabala bbuku lya Talmudi, walo wiinduluka kutongooka ooko kujanwa muzikolo zyaku Palesitaini. . . . Muya wa Bafalisi uciliko kuucilaa nguzu. (Louis Finkelstein, The Pharisees: The Sociological Background of their Faith, [Jewish Publication Society of America], Vol. 4, p. 1332.)
Basicikolo baJuuda bamazubaano, bayaamikide lusyomo lwabo mubbuku lya Talmudi, eelyo lyalo lizyila kulusyomo lwaba Falisi. Mufutuli wakali kuyandisya kwaandaanya mulawo wabulemu a Nsabata yakasimpe kuzwa ku “ziyanza azilengwa zyabasikale.” Kuyaamina abbuku lya Talmudi nkusimpa lusyomo lwamuntu muzilengwa zini eezyo Messiah nzyaakasulaika.
TONGOOSI #3: "Ibbala lya ‘mvwiki’ lizyila kubala lya ciloba. Ncobeni, eeli bbala liiminina kwiinduluka kuzinguluka mazuba aali ciloba! Tee kayi, Nsabata mbobuzuba oobo baJuuda nobakomba!”
BWIINGUZI: Ibbala lyaci Hebulayo lyakuti shabuwaliiminina cigaminina kuti, "kwaandaula muziloba" nkaambo kakuti mvwiki yaba Hebulayo yakalaa mazuba aali ciloba. Lyakasandulwa kuya mu Cikuwa kuti “mvwiki.” Mikowa yabantu minjaanji muziindi zyansiku zyakalaa mvwiki ziindene bulamfu.
Zyooko ziindene zya Afulika zyakalaamvwiki zyamazuba aali otatwe, one, osanwe, cisambomwe, alusele, kazyizingulukila mumbalaa mazuba aamakwebo. Ncobeni , mucisi ca Congo, ibbala liitwa kuti “mvwiki” ndimwi abbala lya “makwebo”.
Mukowa waba Maya baku Yucatan wakalaa mvwiki zyamazuba aali osanwe. Ba Muysca baku Musanza lya America bakalaa mvwiki yamazuba otatwe kakuli ba Chibcha bakalaa mvwiki yamazuba aali one.
Ba Etruscani aba baLoma bakalaa mvwiki zyamazuba aali lusele, kakuli baku Ijipita aba Frenchi bakalaa mvwiki zyamazuba aali kkumi.
Kunyina bbala lyaambilizya lya "shabuwa", nokuba boobo, liiminina kuzinguluka kwa mvwiki. Ciindi cansiku, zyoonse mvwiki zyakali kwiinduluka kutalika mubuzuba bwa Mwezi Mupya. Masimpe kuti mvwiki yamazubaano ilazinguluka kakwiina kuyozya akuyaamina mutwaambo tunjaanji, pele KUTALI kuyaamina ku kkalenda lyakumatalikilo.
Umwi sicikolo muJuuda, mwiyi wakucikolo cipati ca Rutgers wakati:
Mazuba aali ciloba aayinduluka kuzinguluka mumisela yoonse kakwiina kubikkila maanu kumwezi azibeela zyawo, nimvwiki yakaanzwa abaJuuda. Kuyungizya boobo, kwaandaana akataa mvwiki yamazuba aali ciloba kuzwa kuzilengwa leza cakali cintu cimwi buJuuda ncibwaaletela lusumpuko lwamazuba aano. . . . yakaletelezya ceeco Lewis Mumford ncaakatondezya kuti “musinzo uyaabulampa”, aboobo eeco ncintu ciyaa kuyungizya musinzo akataa bantu a zilengwa leza. Mvwiki zyamasendekezya [mvwiki ziinduluka kutalika a Mwezi Mupya] a [mvwiki zyizinguluka kakwiina kulekezya] ziiminina misyobo yobile yakweendelezya buumi bwabantu, ntaanzi kiiyaamide akweendelana azilengwa leza asyoonto, ncaalizi kiisiminide akulyaangulula kuzwa kuzilengwa leza. Kwaanza mvwiki iizinguluka kakwiina kulekezya aboobo cakali cintu cimwi cilaa mulimo mupati mulusumpuko lwabantu mukusoleka kulyaangulula akuleka kuba bazike bazilengwa leza akulibambila bweende bwazintu bwabo beni. (Eviatar Zerubavel, The Seven Day Circle: The History and Meaning of the Week, p. 11)
Aaka kaambo kunyina acimbi ncokaambilizya pele nkuzumina buzangi. Keelede kuteelelwa kuti buJuuda nobuzumina kuti mbuJuuda bwamazubaano, bwakazyila kuli baFalisi “mutunsiyansiya azilengwa” a “aziyanza” eezyo Mufutuli nzyaakasinganya.
TONGOOSI #4: "Ncintu citakonzyeki kubalila kusikila a Pentekkositi mubuzuba bwa kkalenda litobezya mwezi-azuba."
BWIINGUZI: Nee peepe. Ilikke nzila yakoolola kubalila kusikila ku Pentekkositi nja kubelesya kkalenda litobezya mwezi-azuba, nkaambo kwiinda mukubelesya kkalenda lya Bbaibbele, zyoonse ziindi mbozikonzya kubalilwa munzila iiluleme akukkwana kabotu.
Mangwalo alaa nzila zyotatwe zyakululamika kubalila kusikila ku Pentekkositi. Eezi nzila zyakubalila zilipedwe mu BaLevi 23:15 a16:
Lino kuzwa kubuzuba butobela Nsabata oobo bwakuleta Musunta wakuyumbaanya, amubale mazuba mane kumane mvwiki zili musanu azibili. Zyeelede kuba mvwiki zikkwene . Eelyo yaakwiinda Nsabata yaciloba, mukabalile mazuba aali makumi osanwe, . . . " (Ba Levi 23:15-16, Fenton)
Nzyeezyi nzila zyotatwe zibikkidwe mu mangwalo:
- Talika kubalila mubuzuba bwa Kuzumbaanya musunta, “mubuzuba butobela Nsabata” ya pasika. (Langa BaLevi 23:11.)
- Nsabata zili ciloba zyeelede kubalilwa mubukkwene.
- Mpoonya balila mazuba aali makumi osanwe kusikila buzuba bwa Pentekkositi.
Nsabata zili Ciloba nzyezyipa mvwiki zikkwene zili ciloba, kutalikila mubuzuba bwa Kuzumbaanya Musunta.
Mubuzuba butobela Nsabata yaciloba, kubalila mazuba aali makumi osanwe mpokutalikila. Eeci ncecisikila mubuzuba bwa 28th nanka bwa 29th bwa Mwezi Wane kweendelanya amazuba aamwezi Watatu ooyo wakainda kale. (Langa Cifwanikiso cili ansi aawa.) Eeci ncecintu cipa kuti ciindi cakubalila koonse kuzwa aKuzumbaanya Musunta wamaila cibe mazuba aali mwaanda (100 mazuba) aayo ngotweelede kulangila mbotupedwe kale kuti pobwe lya mvwiki lizingulukila abutebuzi bwamaila, alimwi maila atola mazuba aali 100-120 kuti abizwe, nkokuti myezi yone. (Langa BaLevi 23: 17-20.)
"Cintu cipati cakusekelela [Pobwe lya Mvwiki] ncakuleta mikamu naa zinkwa zyobile zyakabambwa kuzwa kumaila aamusunta wakuzumbaanya." (Pentecost, Smith's Bible Dictionary)
Yahushua wakali kwaamblizya kasimpe aaka eelyo Walo naakaamba kaambo aaka kaindi kasyoonto kawiindide Pasika:
"Mutaambi kuti, 'Kucili myezi yone kusikila tukasike muciindi cakutebula’?” (Johane 4:35, NKJV)
Balembi bamisela abasicikolo ba Bbaibbele boonse balazumina kuti Pobwe lya Mvwiki alyalo liiminina ciibalusyo cakupegwa Mulawo aMulundu wa Sinai.
"Buzuba bwa Pentekkositi bwakali kubambwa abaJuuda mbuli pobwe lyakwiibaluka kupegwa mulawo a Mulundu wa Sinai." (Barnes' Notes on the New Testament)
"Pobwe lya Mvwiki lyakali kusekelelwa mukwiibalusya kupegwa..." (Matthew Henry Concise)
" Pobwe lya Pentekkositi, naa Pobwe lya Mvwiki . . . eelyo micelo mintaanzi ya maila niyakali kweetwa kucipaililo; mukusekelela kupegwa mulawo atalaa Mulundu wa Sinai." (Musela wa Cisi ca BaJuuda)
Kuti umwi muntu wabala buyo mazuba aali makumi osanwe (50) kuzwa mubuzuba bwakutuuzya a Kuzumbaanya Musunta wamaila muciindi ca Pobwe lya Cinkwa Citakwe Mimena, nkokuti Pentekkositi inga niwaasika kabataninga sika kumulundu wa Sinai bana ba Isilayeli. Nokuba boobo, eelyo notubelesya kkalenda litobezya mwezi-azuba, eelyo ndyotubona kalilandabikidwe mu Mangwalo, lyalo litondezya kuti kubalila Pentekkositi kwamu Bbaibbele amisela yaciindi eeco, nciibalusyo cakupegwa Mulawo.
Nsabata zikkwene [zitobezya mwezi uubonwa ameso] zili ciloba lyoonse zisikila mubuzuba bwalusele bwa Mwezi Watatu. Mu Kulonga 19:1 twaambilwa kuti bana ba Isilayeli bakasika buzuba mbweenya mbubaayaamuka cisi ca Ijipita, buzuba bwakkumi amusanu (15). Aawa tulaamazuba mataanzi aali ciloba aakubalila mazuba aali makumi osanwe. Mu Kulonga 19:10-16 kulembedwe kuti Yahuwah wakaambila Mozesi kuti asalazye bantu. Nikwaainda mazuba otatwe, Yahuwah wakaselukila a Mulundu wa Sinai. Aboobo, swebo tucilaa mazuba otatwe aaciceede kubalila, kuti tisikile kubala mazuba aali kkumi. Mu Kulonga 24, Yahuwah wakabuzya Mozesi kuti atante akuboola Mumulundu abalupatipati. Mozesi, Aloni, Nadabu, Abihu, abamwi bapatipati bakatanta Mulundu wa Sinai. Mpoonya Yahuwah wakaita Mozesi kuti aboole mukati kamulundu. Nikwakainda mazuba aali makumi one, Mozesi wakaselemuka kuzwa mumulundu aMabwe mataanzi aapapalele aayo aakalembwa amunwe ookwa Yahuwah. Eeci ncecisanganya mazuba aali makumi one kukubalila kwesu, akutusisya kumazuba aali makumi osanwe!
Kuli bumboni bwakuti mubuzuba bwa makumi one afuka (49th) bwakubalila, tulabona mu Kulonga 32 kuti Aloni waambilizya kuti:
"Cifumo ndi Pobwe kuli Yahuwah." (Langa Kulonga 32:5.)
Aloni wakali mupaizi silutwe wakasalidwe a Yahuwah Lwakwe alimwi walo wakalibubonede bulemu bwa Yahuwah atalaa “mabwe aa Safiya aapapalele " mu Kulonga 24. Eeli tiilyakali pobwe lyakwaanza buyo, pele bana ba Isilayeli bakalisofwaazya mubuzuba busetekene oobo amicito yakukomba mituni yabo. Eeli lyakali Pobwe lya Mvwiki, lyakali mazuba aali makumi osanwe (50) kaziindide Nsabata zyakkalenda litobezya mwezi-azuba zikkwene zili ciloba (7)! Aaya ngamasimpe kuti kwiinda buyo mukubalila Nsabata zili ciloba zikkwene mukkalenda litobezya mwezi-azuba akusanganya mazuba aali makumi osanwe, muntu nakonzya kusikila mubuzuba bwamasimpe bwa Pobwe lya Mvwiki (Pentekkositi)! Kuleka kukazya Nsabata iitobezya mwezi-azuba, kubalila kwa Bbaibbele kusikila ku Pobwe lya Mvwiki ncintu cimwi citondezya bumboni bwa Nsabata iitobezya mwezi-azuba!
TONGOOSI #5: "Kuli mizeezo minjaanji iikazyana mumakani aaNsabata iitobezya mwezi-azuba. Yahuwah teesyi uuleta kuzinga mizeezo pe. Kuti nicali masimpe, aabo babamba Nsabata iitobezya mwezi-azuba nibaliswaangene mulusyomo lwabo lumwi. Pele mbuli mbocibede lino, TABASWAANGENE; bamwi babamba Mwezi Mupya mubuzuba bwakwiimpana mwezi azuba, bamwi mubuzuba bucaalizya kulibonya mwezi UCAALIZYA KULIBONYA, bamwi mubuzuba bwamwezi MUTAANZI uulibonya mbuli kapapa, alimwi bamwi kabatobela mwezi uulibonya kwiinda mutaanzi kulibonya, alimwi abamwi kabatobela mwezi uuzwide kumweka! Koonse kupyopyongana ooku, nkulubila."
BWIINGUZI: Ooku nkuzwanga kutakwe maanu pe. Inga kwatalika kulwana abuna kristu, oobo bulaa myaanda myaanda yazikombelo ziteendelani mubuzuba bwakukomba, nokuba kumvwana mumakani aaciimo ca Kristu, nanka citola busena eelyo lwainda lufu, alimwi amuzintu zinjaanji zyakusyoma zimwi.
Mangwalo aamba kuti Yahuwah Lwakwe nguwaalengelezya kuti Nsabata ilubigwe.
Yahuwah wakali mbuli sinkondo. Walo wakamwaiya cisi ca Isilayeli . . . Walo wakacita bulwani kucikombelo Cakwe, mbuli kuti muumuunda; Walo wakadilimuna busena Bwakwe bwakubunganina; Yahuwah wapa kuti mapobwe aakwe aNsabata zilubwe mu Ziyoni. (Langa Malilo 2:5, 6.)
Mubbuku lya Hosiya 2, mukampango 11, Yahuwah waamba kuti:
Ime njoolesya kusekaseka kwakwe koonse, amapobwe aakwe woonse, Myezi Mipya Yakwe, a Nsabata Zyakwe – Amapobwe Aakwe woonse. (Hosiya 2:11, NKJV)
Ziindi zyakukomba zyoonse zyeelede kubalilwa kubelesya kkalenda litobezya mwezi-azuba lyaku Malengelo.
Nokuba boobo, kuli kusyomezyegwa kupedwe kuti mumazuba aamamanino kasimpe koonse kayooyubununwa, kayoobambululwa, akuyobololwa:
Yahuwah uyakweendelezya lyoonse, akukatalusya moyo wako mumasena mayumu. Uyookwaabila nguzu kuzifuwa zyako, nkabela uyooba mbuli muunda uutuntulilwa, ambuli butoolo bwamaanzi buli amaanzi aatayuminini. . . . Bamwi akati kenu bayooyakulula matongo aakoolaulwa; webo uyoobukulusya musemo wamazyalani manjaanji; webo uyooitwa kuti nduwe Sikumama myaatuko eeyo yaalubizyigwa, Uubambulula Nzila zyakweendela aKukkalila mumo. Webo kuti wazyola matende aako akulilesya kusofwaazya Nsabata, walilesya kucita zyakulikkomanisya mubuzuba Bwangu busalalisya, akwiita Nsabata kuti ndukondo abuyandisi mumeso aako, alimwi buzuba busalala bwa-Yahuwah bulemu, naa wabulemeka mukutatola nzila zyako omwini nikuba kulibotezya buyo nikuba kwaamba majwi aabuyo, .... (Langa Izaya 58:11-13.)
Mulimo wakubambulula akuyobolola tusimpe ooto twakavwukkidwe kunsaa kulubizya, wakatalika kaindi muciindi ca Butongoosi bwa Basikukazya alimwi ooyu mulimo uciya kumbele kusikila buzuba buno mukubambulula kkalenda lya Bbaibbele aNsabata yandilyo. Tacili cintu cuubauba kudibaula akudadaula tusimpe ooto twakalubidwe akusiswa kaindi nsiku loko. Citola ciindi cilamfu akubikkila maanu abunkutwe kucita boobo.
Nokuba kuti kuli kwiimpana mizeezo akataa baabo basoleka kuyobolola tusimpe twakasweekede, eeco teesyi kukazya tusimpe ooto pe. Pele, boonse balipedwe lwaanguluko lwamizeezo alwanguluko mubupaizi lwakulibalila akuvwuntauzya kutegwa bateelelesye lwabo beni.
TONGOOSI #6: "Eeyi Nsabata iitobezya mwezi-azuba nkubukulusya ciyanza cansiku cakupailila mwezi kacisamikidwe ciwa camazubaano. Kunyina acimbi pe, pele nkukomba mwezi."
BWIINGUZI: Ciindi COONSE cilabalilwa kwiinda mukweenda kwacintu. Kakwiina cintu ciputauka muzilengwa leza zyamulengalenga kweendelanya ampoyiimvwi nyika, tatukonzyi kubala ciindi pe.
Kuli makkalenda aali one mataanzi:
Kkalenda libelesya bweende bwa Nyenyezi.
Makkalenda aatobela zuba kwamwaka woonse. Myezi yakkalenda eelyo tiiyeeme acintu cili coonse muzilengwa leza.
Makkalenda aatobezya mwezi ayeeme buyo abweende bwa mwezi uubonwa ameso. Nkaambo kakuti mwaka waciindi citola mwezi kuzinguluka nyika, ulaa ciindi cisyoonto kwiinda ciindi citola mwaka wazuba kuzinguluka nyika, ayalo myezi iitobela mwezi luzutu, ilasensela ooku akooku mukati kamwaka uutobezya zuba luzutu, mbuli mukkalenda lyabupaizi bwa Izilamu.
Makkalenda aatobezya mwezi azuba abelesya zuba kupima mwaka, abweende bwa mwezi uubonwa ameso kubalila myezi.
Kalenda lyamazubaano lina Gregory ndikkalenda litobezya zuba luzutu. Kkalenda lyamu Bbaibbele ndikkalenda litobezya mwezi azuba antoomwe. Eeco teesyi kwaamba kuti muntu upailila mwezi. Caamba buyo kuti mwezi antoomwe azuba zyoonse zyobile zilabelesyegwa kubamba ciindi. Ooyu ngomulimo nguzyaabikkilwa mubbuku lya Matalikilo 1:
Elohimu wakati, "Akube mimuni mumweenya wakujulu kuti yaandaanye buzuba kuzwa kubusiku; alimwi ayibe zitondezyo aziindi zyamwaka, amazuba amyaka." (Langa Matalikilo 1:14.)
Kubelesya zuba amwezi kubalila ciindi tacili cintu cipa kuti muntu atalike kupaila mwezi pe!
TONGOOSI #7: "Muleli waku Loma alimwi mulembi wamisela Cornelius Tacitus ulasalazya kuti bamaJuuda bakali kubamba Nsabata Mujibelo. Nkaambo kakuti bakomba mituni bakaswaanganya kubamba Nsabata kukubamba buzuba bwa Saturn, ncintu citondezya kuti ‘buzuba bwa Saturn’ bwamvwiki yaba Loma bwakali buzuba bomwe ‘abuzuba bwa Nsabata’ bwamu Bbaibbele
BWIINGUZI: Mangwalo lwawo aamba bana ba Isilayeli kuti bakali kupailila Saturn. Saturn wakali leza mutuni wazilengwa leza.
Mipailo yakukombela zilengwa leza mumazuba aazyo, cakali ciyanza cakupailila zilengwa leza zyamumweenya wakujulu. (Robert L. Odom, Sunday in Roman Paganism, p. 158.)
Saturday “mbuzuba bwa Saturn” alimwi kunooli eelyo bana ba Isilayeli nibakali kukomba leza wazilengwa leza, bakali kucita boobo, mubuzuba bwakwe bwa: Mujibelo. Nokuba boobo, kupaila kwamusyobo ooyo lyoonse kwakali kuzanga kutaambiki kwakunyansyila Julu.
Ciindi citaanzi cini eelyo nokwaambwa buzangi bwabana ba Isilayeli kabakomba Saturn cakali ciindi ca Kulonga 32: buzangi bwakacitikila kumulundu wa Sinai mukubumba moombe wagolide. Eelyo nibakamanizya kubumba moombe, bakati:
"Aaba mbabaleza benu, O Isilayeli, aabo bakamugwisya munyika ya Ijipita." (Kulonga 32:4, KJV)
Ooyu moombe wagolide wakali citondezyo ca Saturn:
Inzila imwi leza wabana Ijipita mbwaakali kuyandisyigwa eeyo njibakali kumutondezya, yakali yakubumba mucende waŋombe nokuba moombe – moombe Apisi – ooko bana ba Isilayeli nkubaakonzyanisya leza wabo mutuni. Kaambo keni ooyo moombe ncaatakali kulibonyabonya muzitondezyo zyaleza ooyo ngwaakali kwiiminina nkakuti, ooyo moombe wakali kwiiminina bulemu bwa ciimo ca Saturn, “ooyo UUSISIDWE,” “Apisi”, eelyo kalili buyo zina limwi lyakusisikizya Saturn. (Alexander Hislop, The Two Babylons, p. 45)
Mumisela minjaanji yakatobela eelyo bulelo bwa Isilayeli nibwaacimbaulwa muzipaanzi zili kkumi zyamikowa yakunyika, Jeloboamu, wakainduluka kubukulusya kukomba Saturn.
Nkabela Jeroboamu wakaamba mumoyo wakwe kuti, Ambweni bwami buyoopiluka kuluzubo lwa-Davida. Naa bantu aaba baya kukutuula zipaizyo muŋanda yokwa Yahuwah yaku-Jelusalemu, myoyo yabantu iyoosandulukila kumwami wabo, kuli-Roboamu mwami wa-Juuda,
aboobo bayoondijaya akupiluka kuli-Roboamu mwami wa-Juuda. Lino mwami naakamana kubuzyanya makani, wakapanga boombe bobile bangolida, wakaambila bantu kuti, Camukataazya kuya ku-Jelusalemu. Amubone, noba-Israyeli, Mbaaba ba-Leza banu ibakamugwisya munyika ya-Ijipita.
Mpawo wakabikka umwi ku-Beteli, aumwi wakamubikka ku-Dani. Nkabela aaya makani akaba cinyonyoono, nkaambo bantu bakali kuya kuliyooyo waku-Beteli, akusikila kuluumwi waku-Dani. (Langa I Bami 12:26-30.)
Muluse lwakwe , Yahuwah wakatumina mushinshimi Amosi kuti asinsimune baban ba Isilayeli kuntenda iili mukuzanga ooku. Imulumbe ooyo Yahuwah ngwaakatumina kwiinda mumushinshimi Amosi wakababuzya kuti:
Saa mwakandiletela Ime zipaizyo azituuzyo myaka iili makumi one munkanda, Omukowa wa-Israyeli? Ncobeni mwakabweza itente lya-Moloki a Kkiyuni akakombelo kazikozyano zyanu, anyenyeezi yamuzimu wanu ngumwakalicitila nubeni. (Amosi 5:25, 26, KJV)
Kweendelenya acilembedwe cilaa mutwe wakuti The New Strong's Exhaustive Concordance of the Bible, ibbala Kkiyuni lyaamba kuti:
"[I] zina limbi lya leza mutuni Saturn." (The New Strong's Exhaustive Concordance of the Bible, p. 194)
Makani aabuzangi bwabana Isilayeli, mbuli mbwaalembedwe mu Mangwalo, ayubununa kuti kupailila Saturn kwakalaa cibeela cipati mubupaizi bwabuzangi.
Oobo buzuba bwini muntu mbwakomba mbobulemekezya leza wabuzuba oobo. Saturn nguleza wa Mujibelo.
Yahuwah, Mulengi, wakeelede kukombwa mubuzuba Bwakwe busalala bwa Nsabata, iibalilwa kubelesya kkalenda Lyakwe litobezya mwezi-azuba antoomwe. Kukomba mubuzuba bumwi, bubalilwa kubelesya kkalenda limbi, nkupa bulemu kuli leza uumbi kunze lya Mulengi.
TONGOOSI #8: "Balembi bamisela banjaanji kutalikila kuli Cassius Dio, kuya kuli Frontinus abamwi banjaanji, bakasalazya kwaamba kuti baJuuda baakaka kulwana nkondo ‘mubuzuba bwa Saturn’. Awalo munzi wa Jelusalema wakadilimunwa mumwaka wa AD 70 'mubuzuba bwa Saturn.' Eeci ncintu cisalazyide kuti mbubuli buzuba bwaciloba bwa Nsabata kuciindi eeco."
BWIINGUZI: Kutongooka ooku kuyeeme amuzeezo wakuti mvwiki yaziindi zyabalembi baLoma yakali konzyene amvwiki yamazubaano. Eeci ncintu cilubide.
Kkalenda lina Juliyasi kumatalikilo lyakalaa mazuba aamvwiki aali lusele. Mbuli bupaizi bwa Mithraizimu mbubwakali kuyaa kubaa mpuwo mumunzi wa Loma wamituni, ayalo mvwiki yamazuba aali ciloba yakatalika kubaa mpuwo akubelesyegwa.
Kulangikaanga kuli muuya wabusongo wakali kweendelezya kukomba mituni akweendelezya zintu cakuti eelyo mvwiki yazilengwa leza niyaajuzyigwa aciindi ceelede cabupaizi bwa [Mithraizimu,], oobo bupaizi bwakukomba zuba bulaa mpuwo alimwi bwakasolweda kusumpula buzuba bwa Zuba atalaa mazuba woonse. Ncobeni eeci tacili cintu cakacitika mbuli ntenda. (Robert L. Odom, Sunday in Roman Paganism, p. 157)
Malembe aamisela aamba kuti, bana ba Isilayeli bakali kukomba mu “buzuba bwa Saturn" kutegwa batondezye kuti buzuba bwa Mujibelo bwamazubaano nje Nsabata yamu Bbaibbele. Pele buyo, komwe akataa tobile twaambo ootu nkakasalazyidwe:
- Bana ba Isilayeli bakali mubuzangi, ncenciceeco Yahuwah ncaakabalekela kuti baumputwe akutolwa buzike.
- Kuzinguluka kwa mvwiki akataa kkalenda lyabana ba Isilayeli akkalenda lyaba Loma kwakaliimpene kapati.
Akataa mwaka wa A.D. 79 kusikila kumwaka 81, Muleli Titus wakayaka zisambilo zyabantu boonse munsaa mulundu wa Esquiline ku Loma. Eezi zisambilo zyakali kwiitwa kuti Nzisambilo zyokwa Titus; zyakalaa misyobo yabuyaki minjaanji eeyo yakaanzwa amuyaki Famullus. Kubwaanda bwazisambilo eezi kwakeengedwe kkalenda mbuli kasamu. Eeco ncimwi cintu akataa BuLoma cakali kutondezya mvwiki yamazuba aali ciloba aayo aakapedwe mazina aamituni.
Eeli kkalenda lilaa mulimo nkaambo lyakali kutondezya mvwiki ntaanzi yabakomba mituni eeyo yakali kutalikilamubuzuba bwa Saturn. Buzuba bwa Mujibelo mukkalenda litaanzi lina Juliyasi tiibwakali buzuba bwaciloba pele bwakali buzuba butaanzi, kabutobelwa abwa Nsondo, mpoonya bwa Muvwulo akumanizya mvwiki mubuzuba bwa Veneris, naa mazubaano Bwasanu.
Kuzwa aciindi ca Muswaangano waku Nicea mumusela wane, mvwiki iina Juliyasi yamituni yamazuba aali ciloba, yakatalika ubelesyegwa kwiinda mumulawo, kutalikila mu Nsondo akumanina Mujibelo.
TONGOOSI #9: "Ncintu cikatazya ncobeni! Inyika yoonse ibelesya kkalenda liimpene. Kukomba kubelesya kkalenda eeli inga candimanina mulimo wangu. Ino inga bana bangu baunka buti kucikolo? Webo tokonzyi kupona munyika yamazubaano akukomba kweendelanya kkalenda eeli!"
BWIINGUZI: Kutongooka ooku kulwana kasimpe nkwakuti aabo batabilila akukulwaizya kaambo aako, kunyina pe nibaakakide kuti kuteelela kasimpe caambilizya kubweza ciciingano: ciciingano cakuteela.
Maumi aamazubaano aleendelezyegwa akkalenda lina Gregory; mazuba aakubeleka, mazuba aazikolo, mamanino aamvwiki, mazuba aakulyookezya – woonse alabalilwa kubelesya mvwiki iizinguluka kakwiina kulekezya. Kuti mumuni wa Nsabata yakasimpe watambulwa, kuyooba kwaandaanya. Eeci ncecintu citakonzyi kuleyegwa pe.
Milimo yakasweeka, nkwatano azyalo zilamana eelyo muntu nazumina kasimpe eelyo umwi akataa banabukwetene natazumini. Nokuba boobo, eeci taceelede kulesya batobeli bamasimpe bokwa Yahushua. Aabo bayandisya kasimpe atalaa zyoonse tabalindili kuti kasimpe kabaa mpuwo pe, nokuba kuti cuubeube kuteelela. Eelyo nobakamvwa kasimpe, balazumina mpeenya aawo akutambula ciciingano, kabazuminana amwaapositolo Paulu kuti "Nkaambo mapenzi eesu ngotupenzyegwa cino ciindi maubauba aatola buyo kaindi kaniini, alainda kutucitila bulemu bupati loko butamani, . . . ." (2 Bakolinto 4:17, KJV)
Mumuni uyaa kuyungizya kumweka. Lusyomo lwakavwukkidwe kunsaa kulubila kwamanjezyeezya aziyanza zyabantu, lino LUYAA kujokolosyegwa.
Hena webo walisalila kutobela na?
Hena webo ulakayandisya ncobeni kasimpe cakuti ulakateelela kufumbwa muulo ngonga wabbadela mukucita boobo?
Kukondwa kuteeli kulindila baabo balisalila kuteelela kasimpe.


text:
Nsyeyeeyede bwini cintu eeco pe. Ndakacilaa myaka yobile buyo yakuzyalwa, pele ndakaambilwa kuti baama baakalalila bataata. Mpoonya Bataata bakandigwisyila anze banditola kuyoopeeluka akuzumbaana, kakuli baama bakali kweenkela akumamanya kabayeeyela kuti ndicili muvwanda kuti ndizumbaane acimpweelwa. Eelyo nitwakamanizya kuzumbaana, bataata bakajokela kuli baama kabajisi ndime ndemucece nkekwiila, bakatifwe bweemya nkobakali kuuntuluzya bantu bantu balangisya nkweekali kooloma, kumwi baama kabaide kucenka ameso ambalimbali kabayoowede. Mumizeezo, mwana wa myaka yobile wakacili muvwanda kapati kumutola kuyoozumbaana.
Mpoonya bataata bakapandulula kuti: Ime ndakali kulilila nkaambo kakuti ndakakkomanina kapati kuzumbaana cakuti, nsyeekali kuyanda kuti ndiseluke!
Bantu bamwi balayandisya bukandu; bamwi pe, alimwi nokuba kuti lwiiyo lwa ziimo zyabantu talujisi makani eeni aapandulula bantu ncobaimpane zintu nzyobayoowa, bamwi basyaazyibwene bakasendekezya kuti cintu ciimpene cili mumakani aa mbobaimpana kugwitila mucamba bantu nobaswaanganya ntenda. Ngooyu mukonzyanyo; muntu uuyandisya zipekupeku ziyoosya ulimvwa kabotu akunyanyaala mubili natilimuka akwiimikila masusu amutwe, kakuli umwi ulayoowa kulangilizya zipekupeku zyamusyobo ooyo nkaambo zilamutilimuna cakuti moyo uyanda kubbubba.
Casika kumakani aacishinshimi, Banakristu abalo balibonyaanga balaandeene munkamu zyobile. Mbasyoonto bali mukakamu kakkazyikide moyo kuti Yahuwah uyoobakwabilila muciindi ca mapenzi cakuti balikondedwe nobabona maleele aamusyobo ooyo nkwaacitika. Bunji bwa banakristu, nokuba boobo, baliyoowede muzeezo buyo wakuti banookkede munyika eelyo bukali bwa Yahuwah bwaakulekelwa atalaa nyika. Lucengo lwa kutolwa camaseseke kujulu mukulaba kwa liso eelyo nokutegwa basyaalizi bwasalidwe baakukwempulwa akutolwa Kujulu munsaa mapenzi aali ciloba atalaa nyika, oolu lweeno lwakaanzilwa buyo kuumbulizya baabo bayoowa ciindi eeco kuti batayoowi kuyoonjila ciindi ca mapenzi..
Nokuba kuti ooyo muzeezo woongelezya, pele mpeenya aawo mpuugolela buyo, aayo manjezyeezya buyo. Mangwalo alisalazyide kuti Yahuwah unoolaa bantu basyaalizi bayoozumanana kusyomeka kuli Nguwe kumwi kabacinoopona muciindi camapenzi aali ciloba alimwi Walo uyoobakwabililila. Mumazuba aazya kumbele, mbweenya mbuli mbwaakali kucita lyoonse, luyando lwa Yahuwah luyoolibonya kuti talweeli alimwi maleele aatakwe magolelo.
Izaya 24 ncipego cokwa Yahuwah cimwi kubana Bakwe. Ciyubununa zintu eezyo ziyoocitika mumbeta zyobile zyabulemu. Mbeta ntaanzi ilipanduludwe mu Ciyubunuzyo 8 a 9 mucinkonzya ca myeembo iili ciloba Mbeta yabili eeyo iizyibidwe kuti mapenzi aali ciloba ilipanduludwe mu Ciyubunuzyo 16. Cintu cipati caandeene akataa zyobile eezi ncakuti, eezyo zintu zitola busena mumyeembo zitamba bantu kuti beempwe. Aboobo, eezi nimbeta zivweledwe aluzyalo. Mukwiimpanya, mbeta zili ciloba “zyamacaalizyo” tazivweledwe luzyalo pe, nkaambo “muli nzizyo momuzwide bukali bwa Yahuwah.” (Ciyubunuzyo 15:1, NKJV1)
Izaya utweetela zintu ziyoocitika kwiinda mukutaanguna kupandulula mamanino mbwaayooba : nyika iitakwe cintu.
Amulange, Mwami Yahuwah uyoonyonyoona nyika,
uyooyitataula,
uyooimwayaula, akumwaisya bantu bakkala mulinjiyo.
Ciyoobasikila boonse ncimwi,
ciyoocitika kumupaizi akubantu mbubonya,
kuli simalelo akumuzike,
kuli mukasimalelo akumusimbi mubelesi,
kuli uuuzya akuli sikuula,
kuli sikukweleta akuli sikukweletesya,
kuli simpindu akuli sicikoloto.
Nyika iyoonyonyweedwa limwi, akusaalilwa limwi.
Nkaambo Mwami Yahuwah nguwaamba majwi aaya. (Izaya 24:1-3)
Boonse banooliko eelyo mapenzi naayocitika linolino.
Insi yayuma yaangana, nyika yoonse iluuside
yaangana bulemu bwanyika bwapusama.
Nyika yasofwaazigwa,
Izaya uyubununa kuti nkondo yamamanino iyoobeda atalaa makani aakupaila.
Aaba bantu bayo tabaswiilili milawo
basotoka mbeta akutyola cizuminano citamani.
Nkaako nyika yamana akaambo kakusinganyizigwa,
bantu bamumo bapenga akaambo kamulandu wabo.
Bantu bakkala munyika bamana,
mbace buyo basyeede. (Izaya 24:4-6)
Boonse basyomeka kuli Yahuwah banoomulemekezya kwiinda mukupaila kuli Nguwe mu Nsabata Yakwe iisetekene, iibalilwa akujanwa kubelesya kkalenda lya mwezi-azuba l ndyaakabikka ku Malengelo. Eeci ncecaambwa mu Ciyubunuzyo 14 eelyo Johane nabona bangele botatwe kabatumwa kuzwa Kujulu kabajisi milumbe yakubambila nyika kukuboola kwa Yahushua. Mumulaka weendelana a mulawo wane, mungele mutaanzi woompolala kuti: “Amumuyoowe Yahuwah akupa bulemu kuli Nguwe, nkaambo woola lyalubeta Lwakwe lyasika; amumukombe Ooyo wakabamba julu anyika, alwizi atusensa twameenda.” (Ciyubunuzyo 14:7)
Pele tabali boonse bayooteelela kucenjezya kwabulemu kwaluyando ooku, aboobo: “Munzi walupyopyongano woolalulwa waba matongo … Munzi amilyango yawo watataulwa.” (Izaya 24:10, 12) Mu Mangwalo, “madolopo” nzikonzyanyo zya zikombelo. Bbabbiloni wiiminina misyobo yabupaizi bwakubeja yoonse, ncenciceeco ncokupedwe malailile aakuti: “Kamuzwa muli nguwe, nobantu Bangu, mutalisanganyi muzinyonyoono zyakwe, kutegwa mutanjili mumapenzi aakwe: Nkaambo zibi zyakwe zyalundana kusikila Kujulu, aboobo Yahuwah waibaluka zibi zyakwe .” (Bala Ciyubunuzyo 18:4-5, 1599 Bbaibbele lyaku Geneva.)
Boonse aabo balyaaba camumaninina kuli Yahuwah akutambula cipego Cakwe ca bululami mbabayookonzya kukkazyika camba akusyoma muli Nguwe mumanyongwe aazya kumbele.
Balapozomoka, balaimbisya cakukondwa kuzwa kumbo
batembaula bulemu bwa Mwami Yahuwah.
Nkaako nywebo nobakujwe amulemeke Mwami Yahuwah, Leza wa Isilayeli.
Amumulemeke nywebo nomuli munsumbu zyalwizi.
Kuzwa kumagolelo aanyika tumvwide nyimbo yakuti,
“Aalemekwe ooyo Uululeme.” (Izaya 24:14-16)
Muziindi zyobile zya manyongwe aabulemu eezi kuyooba mizuzumo yanyika minjaanji. Muzuzumo wamamanino, penzi lya ciloba, liyoodibaula nyika yoonse kusikila ikabe mbuyaabede kakutaninga ba Kumalengelo.
Masimpilo aanyika alazungaana
Mpulungwido zyakujulu zilijulidwe,
ntalisyo zyanyika zilazungaana.
Nyika yaandauka,
nyika yapandauka,
nyika yazungaanyizigwa.
Nyika izeeleka mbuli mukolwi ….
tiikayimi limbi pe.
Mubuzuba oobo Mwami Yahuwah uyoosubula basinguzu bakujulu mujulu
abami ansi kunsi. (Izaya 24:18-21)
Kuzwa waawo, Yahushua uyoojokela alimwi Yahuwah uyooyaka bulelo Bwakwe bupya anyika.
Mwezi uyoonyonganyizigwa,
zuba liyoowusigwa nsoni,
nkaambo Mwami Yahuwah Singuzuzyoonse nguuyoolela
acilundu ca Ziyoni mu Jelusalemu.
Uyoolela cabulemu kumbele lyabapati bawo. (Izaya 24:23)
Buumi butamani bwakukkala antoomwe a Mulengi munyika mpya bulindizya baabo batambula cipego Cakwe ca lufutuko.
1 Toonse tumpango twakazyila mu Bbaibbele Lipya lya ciindi ca Mwami James pele buyo kuti kwaambwa bumbi